Kenapa Penyakit-Penyakit Baru Selalu Keluar Dari China?

Semua sedia maklum, kes Covid-19 pertama dilaporkan di China pada Disember 2019. Dan sejak itu, Covid-19 bertukar menjadi pandemik yang memberi kesan negatif kepada sistem kesihatan global terutama di negara-negara maju.

Walaupun China kini berjaya mengawal situasi Covid-19, ini menimbulkan persoalan mengapa wabak penyakit baru seperti SARS, selsema burung dan Covid-19 timbul di negara yang dikenali dengan mercu tanda Tembok Besarnya itu?

Kebanyakan penyakit yang kita kenali hari ini berasal dari haiwan. Misalnya, selsema burung datangnya dari ayam, HIV (cimpanzi), selsema babi (khinzir) dan ebola (kelawar).

Begitu juga dengan Covid-19 di mana ia dikatakan berasal dari kelawar sebelum berpindah ke tenggiling sebelum akhirnya berpindah kepada manusia. Tetapi percampuran sebegini dianggap jarang berlaku melainkan pertembungan tiga spesis ini berlaku di satu tempat yang sama.

Ini yang membawa kepada pasar basah Wuhan yang disyaki pihak berkuasa sebagai pusat utama penularan Covid-19 di China. Pasar ini bukan saja menjual haiwan-haiwan domestik seperti lembu dan ayam tetapi juga haiwan eksotik seperti tenggiling, ular dan beruang.

Bagi Profesor Peter Li dari University of Houston-Downtown, ia bukan satu kejutan dan ia diketahui secara meluas dalam komuniti saintifik. Ini kerana sangkar-sangkar yang menempatkan haiwan-haiwan ini disusun secara bertingkat.

Haiwan-haiwan yang diletakkan di sangkar bawah pula dibasahi dengan pelbagai jenis cecair dari air kencing hinggalah nanah dan darah. Dan mereka percaya disebabkan inilah, ia merupakan punca bagaimana SARS dan kini, Covid-19 menular secara berleluasa di Wuhan sebelum ke sebahagian besar negara China.

Ini kerana haiwan sebegini sudah pasti tidak dicuci dengan air semasa disembelih dan dibersihkan. Kemudian apabila ia disentuh, kuman penyakit itu berpindah ke tangan penjual sebelum berpindah pula ke tangan pembeli semasa urusan jual beli berlangsung.

Pasar basah bukan sesuatu yang asing di sesetengah tempat seluruh dunia tetapi kebanyakannya tertumpu di China. Ini kerana pasar sebegini menjual pelbagai jenis haiwan tanpa mengira haiwan domestik atau eksotik yang bernilai di pasaran.

Tetapi untuk melihat semua ini berlaku hari ini, kita perlu melihat sebentar sejarah negara itu. Pada tahun 70-an, China menyaksikan hampir 36 juta warganya m4ti akibat kebuluran dan kerajaan mengawal secara terus sektor pertanian dan penternakan ketika itu.

Untuk mengelak negara dari berada di ambang kemusnahan, pada tahun 1978, Beijing melepaskan kawalan secara terus sektor pertanian dan penternakan dengan kedua-dua sektor ini diuruskan oleh syarikat-syarikat swasta.

Tatkala sektor pertanian dan penternakan domestik diterajui oleh firma-firma swasta, pengurusan haiwan eksotik pada asalnya dibuat untuk menambah wang dalam poket golongan petani. Sejak itu, ia memulakan usaha penternakan haiwan-haiwan eksotik yang besar di China.

Bagi pihak kerajaan, apa saja usaha mereka harus disokong termasuk penternakan haiwan eksotik. Ini kerana menerusi aktiviti-aktiviti ini, ia dapat membebaskan mereka dari belenggu kemiskinan dan merancakkan lagi pertumbuhan negara.

Tetapi semua itu berubah pada tahun 1989 apabila Beijing mengklasifikasikan haiwan-haiwan liar terutama eksotik sebagai sumber semulajadi. Menurut Prof Li, dengan pengelasan sebegitu, ia merancakkan lagi aktiviti penternakan dan perdagangan haiwan eksotik sekaligus menambah peluang jangkitan penyakit kepada populasi rakyat yang besar lebih-lebih lagi jika ada yang sakit.

Pertumbuhan rancak penternakan dan perdagangan haiwan eksotik ini juga turut dijadikan samaran oleh sindiket penyeludup haiwan bagi membolehkan mereka memperdagangkan haiwan-haiwan yang diseludup dari pasaran gelap tanpa perlu bimbang dengan pihak berkuasa.

Dengan penambahan haiwan-haiwan ini di pasar basah, tidak hairanlah mengapa pasar basah sentiasa menjadi punca penularan penyakit. Misalnya, SARS yang melanda dunia pada tahun 2002 dan 2003 dikatakan berpunca dari sebuah pasar basah di Foshan, Guandong.

Apabila perkara tersebut diketahui oleh pihak kerajaan, Beijing segera menutup pasar berkenaan dan menghentikan semua bentuk kegiatan penternakan haiwan eksotik. Tetapi beberapa bulan selepas itu, aktiviti tersebut disambung semula di sebalik ancaman SARS ketika itu.

Menurut Prof Li, walaupun industri ini hanya menyumbang sedikit kepada KDNK China yang besar, industri ini mempunyai kuasa lobi yang besar. Dan pada tahun 2018, industri ini bernilai AS$148 bilion.

Antara produk yang ditawarkan daripada haiwan-haiwan ini ialah ubat rangsangan seks, tonik tenaga, produk bina badan dan ubat tradisional. Walaupun kemujaraban produk-produk ini dipersoalkan, ia amat digemari oleh populasi rakyat negara itu yang berkuasa dan kaya.

Tidak seperti gambaran rakyat China menggemari makanan eksotik oleh pihak media, hakikatnya majoriti rakyat negara itu langsung tidak mengambil makanan eksotik.

Dan kumpulan ini menurut Prof Li bertanggungjawab mempopularkan makanan eksotik ini dan berusaha melindunginya. Tindakan mereka dilihat mengancam keselamatan majoriti populasi China yang berjumlah 1.4 bilion orang.

Bila Covid-19 semakin menular, China memutuskan menutup ribuan pasar basah dan menghentikan secara sementara industri penternakan haiwan-haiwan eksotik. Namun, ramai menggesa Beijing menghentikan industri berkenaan untuk selama-lamanya sekiranya mahu mencegah lebih banyak penyakit baru muncul di negara itu.

RUJUKAN:

Ellis, Sam. (2020). Why new diseases keep appearing in China. Vox. https://www.vox.com/videos/2020/3/6/21168006/coronavirus-covid19-china-pandemic


Dukun: Filem Yang Membedah Mitologi Batak Dalam Naskah Crime-Thriller

Aku sebenarnya agak berbelah bahagi ketika melihat bagaimana terdapat ulasan yang terpecah kepada dua. Pada sebelah pihak, banyak yang sudah menontonnya memberikan ulasan dan kritikan yang membuatkan keinginan ke panggung wayang begitu menggelegak dalam diri. Dalam waktu yang sama, betapa ada yang sehingga tergamak meletakkan rating serendah 0.2 pada filem ini. Namun akhirnya, aku sampai juga ke panggung wayang, lantas lahirlah naskah ini sebagai panduan kalian untuk menonton filem dukun.

Terlebih dahulu, perlu aku mengingatkan bahawa Dukun bukanlah sebuah naskah seram. Ia bukan sebuah cerita hantu yang penuh dengan babak jump-scare atau hantu yang menakutkan membuatkan anda melindungi wajah di balik lutut, tapak tangan atau lengan sasa pakwe (macam aku). Paling seriaupun adalah lakonan ampuh Umie Aida ketika babak-babak melibatkan ritual ilmu hitam memandangkan ia adalah sebuah filem yang membahaskan mengenai sebuah kes pembunuhan yang dibina di atas landasan ilmu hitam. Selain itu, anda akan dihadapkan dengan sebuah plot yang tidak disusun secara linear, sebaliknya dibiarkan berteraburan setiap pieces untuk dicantumkan sendiri oleh anda membentuk sebuah puzzle yang lengkap.

Kali terakhir, perasaan yang sama dirasai ketika menonton filem Arrival yang turut menggunakan plot yang lebih kurang sama. Nanti dulu, jangan salah faham. Bukanlah niat aku untuk menyamakan dan meletakkan kedua-dua karya ini pada sebuah garis yang sama. Tentunya Arrival sudah jauh meninggalkan Dukun jauh berbatu-batu. Cumanya, perasaan mengupas isu-isu yang terlindung disebalik plot inilah yang mengingatkan aku kembali pada romantisme yang dirasai ketika meneliti Arrival dahulu.

Kalau ketika menonton Arrival, aku  jadi terlalu teruja menonton sambil minda sedang meneliti pada setiap sejarah dan teori linguistik yang dipersembahkan di dalam filem tersebut. Untuk Dukun, aku jadi tekun meneliti setiap unsur-unsur mitologi Batak yang diubah sedikit, tetapi masih tidak lari dari inspirasi asal.

Prolog filem ini dibuka dengan memaparkan kepada kita tentang sebuah peristiwa dalam sejarah Indonesia yang melibatkan pemberontakkan para bomoh wanita (witch) di Indonesia. Adapun, walaupun prolog itu tidak kelihatan kemas pada mata aku, tetapi ia sudah cukup kuat untuk memberitahu bahawa filem ini akan berlegar disekitar mitologi dan ilmu hitam golongan batak.

Misalnya, pengunaan tongkat batak yang dikaitkan dengan legenda diperbuat dari sebatang pokok yang pernah menelan 7 orang bomoh kuat orang batak suatu masa dahulu. Pembacaan sebelum menonton filem itu yang semenangnya berminat pada mitologi-mitologi Austronesia mendapati bahawa terdapat kisah seumpama dengannya dalam masyarakat Batak itu sendiri.

Untuk rekod, masyarakat Batak bukanlah dibuat-buat seperti dalam filem ini. Ada rakyat Malaysia yang tidak mengetahui bahawa Batak ialah nama satu bangsa yang dicatatkan dalam pelbagai rekod sejarah sejak abad ke-13 Masihi lagi. Misalnya pada tahun 1225, dalam rekod Zhao Rugua yang menulis dalam bukunya Zhufan Zhi, di mana dalam buku ini dapat ditemui mengenai rekod salah satu wilayah dikaitkan dengan Empayar Melayu Srivijaya ialah wilayah Batak itu sendiri. Pada tahun 1292, pengembara agung dari Eropah iaitu Marco Polo mencatatkan ketika pengembaraannya ke Sumatera mengenai kaum batak yang terkenal dengan amalan pemakanan manusianya.

Jadi, sudah tentu era beratus tahun itu membentuk mitologi mereka tersendiri. Dalam masyarakat Batak, mereka mempunyai kepercayaan mengenai tongkat batak yang dinamakan sebagai tunggal panaluan. Tunggal panaluan ini dikatakan mempunyai kuasa sakti yang sangat ampuh yang mampu memanggil hujan, menghalau bahaya dan melindungi masyarakat dari bahaya. Penghasilannya pada zaman dahulu memerlukan korban hidup manusia.

Sejarah mengenainya adalah berkait rapat dengan kisah sebatang pokok yang telah menelan seorang wanita yang telah menelan sebuah buah daripada pokok bernama hau Tada Tada meninggalkan kepalanya sahaja. Kemudian, abangnya yang sedang mencari si adik, melihat kepala adiknya terjuntai diantara pokok sementara tubuhnya sedang ditelan. Ini memaksa si abang cuba membantu lalu kemudian si abang turut menjadi mangsa. Lalu, pokok ini menelan pula bomoh dan anjing yang cuba membantu si adik beradik ini. Sang pokok terus menelan makhluk lain seperti ular untuk melengkapkan angka 7.

Akhirnya dengan bantuan daripada seorang bomoh ini, pokok tersebut ditebang. Daripada pokok inilah diperbuat 7 batang tongkat batak, dan 7 roh makhluk yang ditelan itu akhirnya meresap masuk ke dalam tongkat ini, sekaligus membantu kepada upacara-upacara istik melindungi komuniti batak.

Daripada mitologi inilah yang mengilhamkan penggunaan elemen-elemen kepercayaan masyarakat batak sebagai penguat cerita. Sebab itu anda dapat melihat kewujudan seperti elemen-elemen kebudayaan batak selain daripada tongkat batak adalah seperti aksara batak, sejenis sistem tulisan masyarakat batak itu sendiri, serta pada artifak-artifak batak yang lain.

Selain itu, aku tertarik dengan bagaimana elemen mitologi sejauh di Mesir Purba seperti Uroboros dijadikan penguat jalan cerita, dan bagaimana ia cuba dikaitkan dengan mitologi batak. Kepada yang tidak diketahui, sesungguhnya Uroboros adalah mitos ular memakan ular. Pada zaman silam, simbol ini dapat dilihat pada pelbagai peradaban selain Mesir Purba bahkan sejauh sehingga ke Dinasti Zhou. Syarikat moden juga menggunakan logo yang terinspirasi daripadanya seperti browser Mozilla Firefox atau logo Vodafone. Anehnya, logo ini sebenarnya wujud dalam masyarakat batak.

Kalau anda perhatikan dalam salah satu dialog dalam filem ini, yang disebutkan oleh Umie Aida, anda akan dapati ketika perbualannya dengan isteri kepada watak utama iaitu Karim, ada pengucapan yang berbunyi seperti “tuhan ular” atau “dewa ular”. Adapun ucapan yang lebih jelas agak samar dalam minda aku. Bila diteliti, ada dewa dalam sembahan masyarakat Batak yang perinciannya dikaitkan dengan ular.

Pada masyarakat Batak, mereka turut menyembah Pane Na Bolon yang merupakan dewa berbentuk ular yang dipercayai menguasai dunia tengah atau Banua Tonga. Dewa ini digambarkan dengan sifat membinasakan seperti menghancurkan tanam-tanaman, dan mampu memiliki jiwa manusia.

Dalam pengamatan aku meneliti pada setiap hipotesis pengaruh Mesir Purba ke atas maysarakat Sumatera aku menemui bahawa sebenarnya terdapat kertas kerja yang ditulis untuk membahaskan hipotesis tersebut misalnya seperti mana yang ditulis oleh Charles Robert Jones-Gregorio, M.Div, yang berjudul Egyptian and West Semitic Words in Sumatra’s Rejang Culture sememangnya wujud dalam percubaan membuktikan pengaruh Semitik dalam kebudayaan masyarakat-masyarakat di Sumatera dari segi linguistik, kebudayaan dan juga sistem tulisan termasuklah etnik batak itu sendiri.

Mungkin kebetulan, atau penulis skripnya sebenarnya memang pernah membaca makalah tersebut. Tetapi sekiranya percubaan menyelitkan mitologi Uroboros pada mitologi batak itu adalah hasil dari kajian dan dijadikan elemen pada sebuah jalan cerita , maka kata aku ia adalah percubaan cemerlang.

Bagi aku kekuatan filem ini adalah unsur antropologi yang dikupas dengan begitu baik. Jarang filem Melayu bermain dengan unsur-unsur macam ni. Kalau ada pun, kebanyakannya dibuat sambil lewa dan main taram, tetapi tidak filem Dukun. Setiap latar belakang ilmu hitam dalam filem ini ada asasnya pada sejarah dan kebudayaan.

Selain pengunaan mitologi dan antropologi masyarakat batak dengan cemerlang dalam filem ini, aku juga dalam kecemerlangan pelakon-pelakonnya. Babak pertemuan kali pertama Umie Aida dan Faizal Hussien pastinya akan terukir kemas dalam otak aku mengenangkan kekuatan dialog, yang ringkas tetapi sangat mendalam. Ahh lontaran intonasi Umie Aida yang digabungkan riak wajah cukup janggal Faizal Hussien tentunya bikin kau melekat, menghayati babak itu dengan harapan semoga ia kekal kaku di skrin wayang.

Unsur realistik yang cuba direalisasikan juga cukup mendapat pujian aku. Bagaimana prop seperti kaki dan kepala yang terpotong yang dipaparkan seolah-olah milik mayat manusia yang betul, atau longokkan timbunan tengkorak manusia adalah percubaan yang sangat bagus memandangkan isu-isu seperti ini selalu dipandang enteng oleh kebanyakan produksi Malaysia. Tidak lupa juga bagaimana plot ini menceritakan realiti suasana mahkamah di Malaysia, misalnya seperti Karim yang cuba menyuntik elemen “keraguan munasabah” untuk mempertahankan anak guamnya iaitu Diana lakonan Umie Aida.

Akhir kata, aku akhiri bebelan dengan memberikan rating setinggi 7/10! Percubaan yang hebat daripada industri perfileman Melayu Malaysia!


Mengapa Bahasa Mandarin Tidak Akan Menjadi Bahasa Lingua Franca?

Seorang warga
Russia, seorang warga Korea dan seorang warga Mexico masuk ke dalam sebuah bar.
Bagaimanakah mereka berbual antara satu sama lain?

Tentunya dalam
bahasa Inggeris walaupun ia bukanlah bahasa ibunda mereka. Sekarang, gantikan
(latar tempat) bar itu dengan Persidangan Kerjasama Asia-Pasifik (APEC) di
China yang berlangsung pada minggu ini. Setiap ketua negara yang mewakili
negara-negara berkenaan masih jua perlu berkomunikasi di dalam bahasa Inggeris.
Hal ini kerana bahasa Inggeris adalah satu-satunya bahasa rasmi bagi APEC,
walaupun jika perkumpulan APEC itu diadakan di Beijing.

Baru-baru ini,
Mark Zuckerberg telah menarik perhatian ketika lawatan persendiriannya ke
Beijing ekoran beliau memberikan kenyataan dengan menggunakan bahasa Mandarin.
Berita tersebut melahirkan buah mulut yang berkisar seputar adakah kenaikan
ekonomi Cina menandakan bahawa bahasa Mandarin juga berupaya untuk menandingi bahasa
Inggeris sebagai bahasa global pada suatu hari nanti?

Tak usah pasang hasrat langsung (untuk hal tersebut menjadi kenyataan). Kefasihan bertutur dalam bahasa Mandarin sememangnya akan sentiasa membantu memudahkan para pengunjung luar negara untuk menjalankan perniagaan di Cina, sama seperti kemahiran bertutur bahasa Portugis dapat memberikan kelebihan ketika berada di Brazil.

Namun, bahasa Mandarin sama sekali tidak berupaya menggugat bahasa Inggeris sebagai bahasa perhubungan dunia, di mana bahasa Inggeris menjadi bahasa kedua sesiapa pun jua ketika mereka ingin berkomunikasi dan berdagang di luar sempadan negara.

Berkat percaturan bijak daripada empayar British pada masa dahulu, penutur-pribumi Inggeris dapat mengambil kedudukan-kedudukan strategik di merata dunia. Bahasa Inggeris juga merupakan bahasa ibunda bagi budaya popular sedunia seperti industri industri muzik, wayang, dan juga sukan terutama apabila berlakunya peningkatan kemasyhuran Liga Bola Sepak Inggeris (England’s Premier Leage).

Selain itu, tidak diragukan bahawa bahasa Inggeris adalah bahasa teknologi yang menghubungkan kita semua. Kebanyakan bahasa langsung tidak berminat untuk menamakan semula istilah bagi perkara-perkara seperti ‘internet’ atau ‘text’ atau ‘hashtag’.

Tidak menghairankan
apabila keluar anggaran lebih kurang dua billion manusia akan bertutur dalam
bahasa Inggeris menjelang 2020, di mana kebanyakan daripada mereka mempelajari
bahasa tersebut sebagai bahasa kedua mereka.

Bahasa Inggeris secara asasnya merupakan sebuah bahasa yang bersifat berkecuali (neutral). Tiada ciri pengkhususan jantina dalam bahasa Inggeris sepertimana yang wujud dalam bahasa Romawi. Tidak ada juga pengkelasan taraf atau beza umur di dalam bahasa tersebut, berbeza dengan kebanyakan bahasa yang mempunyai ciri yang membezakan perkataan ‘kamu’ dengan konjugasi kata kerja yang berbeza-beza.

Contohnya, perkataan ‘kamu’ yang bersifat hormat (merujuk kepada ketua, orang tua, atau orang tak dikenali) berbanding perkataan ‘kamu’ untuk kenalan rapat (rakan, orang bawahan, kanak-kanak). Bahasa ini merupakan sebuah bahasa yang moden dan memiliki ciri kesamarataan yang bukan sedikit. Makanya, penggunaan bahasa ini juga bersifat lebih mudah dan jelas.

Bahasa Inggeris juga bersifat jauh lebih berkecuali dalam hal politik berbanding apa yang kita fikirkan. Malahan, pihak propaganda Jihad Islamis (merujuk kepada militan seperti IS) turut mengakui bahawa bahasa Inggeris itu lebih mudah untuk digunakan bagi tujuan menyebarkan dakyah mereka ke seantero dunia. Dan sebarang kemunduran relatif kuasa dan pengaruh Amerika secara global di masa hadapan pada hakikatnya akan membantu penggunaan bahasa Inggeris secara lebih melua dan bukannya merosakkannya sekaligus hal ini akan menguraikan persepsi manusia terhadap bahasa Inggeris daripada perkaitan dengan Amerika Syarikat dan pengaruhnya.

Bahasa Perancis merupakan bahasa terakhir yang dilihat berpotensi untuk bersaing menjadi bahasa lingua franca dunia. Kita juga dapat mudah dapat memahami betapa bahasa ini terluka dan terkesan ekoran kegagalannya merebut tempat daripada bahasa Inggeris. Namun begitu, syarikat-syarikat Perancis juga dituntut untuk selari dengan aturan dunia dengan menjadikan bahasa Inggeris sebagai bahasa organisasi mereka. Terdapat satu kisah yang boleh dianggap sebagai satu parody bagi negara Perancis moden di mana ianya melibatkan faktor kekecewaan yang menjadi dasar berlakunya mogokan di Air France baru-baru ini. Ianya berasas daripada kemarahan dalam kalangan kesatuan (union) syarikat penerbangan terhadap polisi pengambil bahasa Inggeris sebagai bahasa tetap bagi kegunaan komunikasi dalaman di setiap operasinya di peringkat global.

VIDEO SOAL JAWAB
MARK ZUCKERBERG YANG BERLANGSUNG DALAM BAHASA MANDARIN –https://www.youtube.com/watch?v=l3WPEA5wovc

Halangan bagi
bahasa Mandarin untuk mendapatkan kedudukan sebagai bahasa antarabangsa adalah
terlalu besar. Hal ini berdasarkan faktor linguistik, ekonomi, kebudayaan dan
politiknya sendiri. Perincian awal, bahasa Mandarin merupakan suatu bahasa yang
terlalu sukar untuk warga luar mencapai tahap pertuturan yang fasih. Tambahan
lagi, wujud pula kenyataan yang agak tidak menyenangkan di mana bahasa Mandarin
pada hakikatnya tidak dipandang tinggi pun di segenap pelusuk China.

Sememangnya,
penentangan paling tinggi ke atas sebarang dakwaan berkenaan kedudukan bahasa
Mandarin di peringkat dunia adalah berlaku di negara-negara berjirannya
sendiri. Kaji selidik yang dilakukan oleh PEW Research Center’s Global Attitude
Project menunjukkan bahawa penduduk di negara-negara seperti Filipina, Vietnam,
Korea dan Jepun lebih selasa dengan Amerika bebanding China sebagai kuasa besar
serantau. Dan ia bukanlah suatu kebetulan apabila bahasa Inggeris menjadi
satu-satunya bahasa rasmi bagi sebuah pertubuhan serantau negara-negara Asia
Tenggara – ASEAN.

Kaedah cordon
sanitaire (pendiding) dalam rangka menyekat penyebaran kebudayaan (atau
jika tiba pada tahapnya, ketenteraan) China merupakan salah satu kedinamikan
dunia hari ini yang kurang dihargai di mana hal ini merupakan aurgur
(isyarat) yang bagus bagi bahasa Inggeris dan pengaruh budaya Amerika.

Segala keriuhan
yang menyelubungi peningkatan Cina ke taraf kuasa besar telah membuatkan kita
terlepas pandang akan satu hakikat yang disebutkan oleh ejen-ejen hartanah
sebagai “Kawasan Sempadan China (China Adjacent Region atau CAR) yang
mempunyai jumlah penduduk dan kuasa ekonomi yang jauh terkehadapan meninggalkan
China – melibatkan gabungan negara Jepun, Korea, Malaysia, Vietnam, Indonesia
dan seluruh Asia Tenggara serta India.

Jadi, tak
usahlah mengharapkan yang bahasa Mandarin akan dapat mencapai
keunggulan-peringkat-global dalam mengambil-alih kedudukan bahasa Inggeris. Itu
adalah berita baik bagi rakyat Amerika. Namun ada juga berita buruk terutama
bagi penduduk Amerika yang merasakan bahawa mereka tidak perlu mempelajari
bahasa kedua (sebagaimana negara-negara lain yang dituntut mempelajari bahasa
kedua iaitu bahasa Inggeris).

Hal ini kerana
kesejagatan bahasa Inggeris itu sendiri akan membuatkan semakin ramai populasi
di dunia mampu bertutur dalam pelbagai bahasa (sekurang-kurangnya dua bahasa)
di mana mereka akan bercakap bahasa Inggeris di samping bahasa ibunda mereka.
Namun begitu, penduduk Amerika masih memiliki kelebihan di mana mereka boleh
memilih bahasa kedua mengikut citarasa tersendiri.

SUMBER:

Andres Martinez. (14 November 2014). Why Mandarin Won’t Be A Lingua Franca. Times. https://time.com/3585847/mandarin-lingua-franca/ (Terjemahan dan diolah sendiri daripada The Times).


Apakah Gunung Berapi Pompeii Akan Meletus Lagi?

Di Teluk Naples, kelihatan sebuah gunung berbentuk kon yang puncaknya agak berbonggol. Bentuk ini memang normal bagi sesuatu gunung yang pernah meletus.

Kebolehan Gunung Vesuvius untuk meletus sememangnya tidak boleh dipersoalkan. Ia pernah meletus suatu masa dulu, sehingga menjadi antara kisah popular sehingga hari ini.

Letusan selama dua hari telah menghamburkan isi perut bumi setinggi 33 kilometer ke langit, sekali gus menenggelamkan empat kota Rom bernama Pompeii, Herculaneum, Oplontis dan Stabiae.

Kajian saintifik dibuat pada Gunung Vesuvius membongkarkan banyak kisah menarik. Ia terbentuk kerana pertembungan plat tektonik Afrika dan Eurasia.

Di puncak, terdapat sebuah kawah menjunam yang terjadi akibat sebuah letusan sekitar 18,000 tahun dulu (Hutton & Eagle, 2004).

Kawah ini membesar kerana setiap letusan yang berlaku. Ini bermakna letusan tahun 79 yang menenggelamkan empat kota Rom itu bukan satu-satunya dalam sejarah moden… dan letusan 18,000 tahun lalu pun begitu juga.

Saintis banyak mengetahui tentang geologi Vesuvius daripada sampel kerak yang diambil sekitar 6,600 kaki (2,000 meter) di bawah tanah. Dapatan mereka membongkarkan sejarah Vesuvius sejauh 400,000 tahun lalu.

Antara 19,000 hingga 25,000 tahun, ada saja letusan yang berlaku. Gunung Vesuvius turut meletus di zaman-zaman akan datang:

Selepas siri-siri letusan ini, Gunung Vesuvius semakin kerap aktif tetapi dengan kadar letusan tidak begitu besar. Kali terakhir ia meletus ialah 217 S.M., apabila Matahari dikaburi dengan lapisan jerebu semulajadi.

Namun selepas itu, Vesuvius tidak meletus. Dan penulis-penulis daripada peradaban Rom menceritakan tentang kesuburan tanah yang membolehkan penanaman anggur. Selama 295 tahun, Vesuvius bertenang sampailah Tahun 79 yang penting dalam sejarah Rom.

Daripada Pompeii Ke Pompei

Selepas kejatuhan empat kota Rom, Gunung Vesuvius dipercayai meletus sekurang-kurangnya 36 kali. Semasa zaman sejarawan Cassius Dio iaitu tahun 203, Vesuvius buat hal lagi.

Dalam Buku 66, Dio mencatat bagaimana Vesuvius bermegahan dengan juraian api. 269 tahun kemudian, Vesuvius menghamburkan abu sejauh 1,500 kilometer ke timur. Kerana abu tersebut sampai ke bumi Konstantinopel.

Pada tahun 512 pula, Raja Theodoric berasa simpati pada penduduk kawasan tersebut sampai mengecualikan cukai hanya kerana Vesuvius meletus.

Dan antara 787 hingga 1036, berkali-kali Vesuvius meletus. Seperti biasa, ramai mengambil kesempatan akan tanahnya yang sangat subur, dan menanam semula anggur untuk diperah dan dijual.

Dan seperti biasa, mereka cabut lari apabila Vesuvius berasap. Juga seperti biasa, ada yang enggan lari dan ditenggelami berkali-kali. Aktiviti geologi menyebabkan 22 letusan daripada 1660 hingga 1944.

Bermakna ketika Itali menyertai P3r4ng Dunia Kedua pun, Vesuvius menurut serta. Dianggarkan 88 kapal terbang Amerika Syarikat h4ncvr angkara letusan Vesuvius (Andrews, 2017).

Apa yang boleh dipelajari di sini ialah Vesuvius pernah meletus 36 kali selepas Zaman Pompeii. Bermakna Vesuvius akan meletus lagi di bandar Pompei yang dibangunkan di sekeliling Teluk Naples.

Jika meletus pada skala yang kritikal, dianggarkan 3 juta rakyat akan terjejas dan entah berapa ramai boleh terbvnvh. Tetapi kerajaan tempatan dan negara senantiasa berwaspada dengan prasangka bahawa apa-apa letusan akan menjadi kritikal.

Bayangannya, jika Vesuvius meletus sekali lagi…. bukan saja Pompei yang terjejas. Entahnya kerajaan Itali boleh ditumbangkan ketika pilihan raya.

RUJUKAN:

Andrews, R. (2017, Februari 16). How Vesuvius Upstaged the (ditapiskan) Air (ditapiskan) During the Second World (ditapiskan). Forbes.

Hutton, W., & Eagle, J. (2004). Earth’s Catastrophic Past and Future: A Scientific Analysis of Information Channeled by Edgar Cayce. Universal Publishers. Halaman 23.


Lastik Batu Wisel: Senjata Unik Tentera Rom

Pada 1,800 tahun dulu, tentera Rom membawa senjata yang begitu unik untuk melawan musuh. Senjata itu ialah lastik batu ‘wisel’ yang pengkaji temui di Scotland dan beranggapan senjata yang menjadikan batu sebagai peluru digunakan untuk menentang orang gasar.

Peluru-peluru batu ditemui ini dibuat dari plumbum, mempunyai berat sebanyak 30 gram dan mempunyai lubang ditebuk berdiameter 5 mm. Mungkin lubang itu ditebuk untuk menguatkan kerosakan dengan wujudkan kesan mampatan terhadap hentaman dari peluru. Dari sini, bunyi wisel hadir dari batu berlubang itu apabila dilancarkan, menjadikan senjata ini dinamakan sebagai lastik batu wisel.

Penemuan batu-batu ini berlaku di Bukit Burnswark, berdekatan kota Lockerbie di barat daya Scotland. Bukit itu dahulunya menjadi kawasan pertempuran antara tentera Rom dengan kaum asal pada abad kedua Masihi. Di sinilah penggunaan lastik batu wisel berlaku oleh tentera Rom.

Lubang yang ditebuk di peluru batu ini menjadikannya sebagai peluru lastik yang unik dan berbahaya. Apabila peluru dilancarkan, ia menghasilkan bunyi wisel seiring tembakan ke arah musuh. Bunyi wisel itu menjadi kegerunan bagi pihak musuh dan mengetahui bahawa bunyi itu tanda serangan bala tentera Rom.

Batu-batu yang ditemui itu bersaiz kecilberbanding peluru lastik yang digunakan oleh kaum tamadun lain seperti Mesir Kuno. Pengkaji berandaian bahawa tentera Rom mungkin menggunakan pelbagai jenis batu bersama lastik mereka, bergantung kepada situasi tertentu.

Lastik tentera Rom diperbuat dari dua utas tali yang cukup panjang untuk menjarakkan tembakan dan mempunyai pemegang yang cukup pendek dan dipegang mudah oleh si penembak. Kantung lastik pula amat besar, berkemungkinan tentera Rom masukkan banyak batu dalam kantung tersebut dan melancarkan beberapa serangan batu dengan satu tembakan.

Lastik batu Rom bukan saja ditemui di Scotland, malah senjata ini ditemui hampir seluruh Eropah (dalam lingkungan empayar Rom) di mana tentera Rom bertempur. Batu peluru terbesar pernah pengkaji temui ialah batu bersaiz lemon dengan berat sebanyak 60 gram.

Kesemua peluru batu ditemui biasanya bersaiz kacang pokok oak (acorn). Kacang itu disimbolikkan sebagai simbol tuah bagi orang Rom dengan mengharapkan kemenangan melawan musuh. Senjata ini juga ditemui di Greece namun tarikhnya lagi awal iaitu sekitar abad kedua atau ketiga SM namun batunya diperbuat dari tembikar, bukan plumbum yang biasa orang Rom gunakan.

Peluru itu juga mempunyai lubang kecil berkemungkinan mempunyai fungis yang sama. Namun mengikut rekod dalam sejarah Yunani Kuno, lubang pada peluru tembikar berfungsi sebagai penyimpan racun untuk masukkan ke dalam luka tembakan apabila musuh terkena tembakan batu itu. Namun tidak ada rekod sebegitu ditemui dalam sejarah penggunaan lastik tentera Rom.

Dr. John Reid, ahli arkeologi dari muzium Trimontium telah lama mengkaji lastik batu tentera Rom ini. Hasil kajiannya ialah lubang peluru hanya ditemui pada batu-batuan kecil dan tidak ditemui pada peluru batu yang lebih besar. Dari sini Reid berfikir, bukankah lebih baik menggunakan batu besar untuk kuatkan impak tembakan kepada musuh?

Reid kemudian memulakan ujian untuk melastik batu yang berlubang. Keputusannya menunjukkan batu itu keluarkan bunyi wisel apabila ditembak melintasi aliran udara. Lastik tersebut boleh membuat serangan sebanyak 4 buah peluru batu dalam satu tembakan. Ini bermaksud walaupun jarak tembakannya pendek namun kerosakan hentaman peluru amat tinggi.

Dengan hadirnya bunyi wisel dari peluru batu itu, Reid merumuskan bahawa fungsi sebenar lastik batu wisel ialah mengganggu psikologi musuh dengan ketakutan. Bunyi itu diperlukan untuk membuatkan musuh terdiam, kemudian membatalkan formasi tentera bagi mengelakkan diri dari ditembak. Mungkin juga tentera Rom menembak dengan jarak begitu jauh bagi menakutkan musuh yang berlindung.

Maka, lastik batu wisel ialah senjata yang ampuh untuk tentera Rom memenangi perang, bukan saja mempunyai impak tembakan yang kuat, malah mampu menggugat psikologi musuh.

Pembaca boleh tonton video ini tentang peluru batu wisel:

RUJUKAN:

Dimri, B. (16 August 2021). Whistling Sling Stones: Psychological Warfare and the Roman Army. Ancient Origins.


Nasibah Binti Kaab: Wanita Pelindung Rasullulah S.A.W

“Ya Allah, jadikanlah mereka teman-teman rapatku di dalam syurga.”

Doa sebegini yang dipohon Rasulullah s.a.w merupakan berita gembira kepada sesiapa sahaja yang mendengarnya. Dan doa ini ditujukan kepada keluarga seorang sahabat baginda bernama Nasibah binti Kaab r.a. Tetapi bagaimana keluarga sahabat berketurunan Ansar ini berjaya mendapat anugerah terindah sebegitu rupa? Semua ini bermula semasa Pert3mpuran Uhud.

Nasibah atau nama sebenarnya Nasibah binti Kaab bin Umar bin Auf al-Khazraji merupakan wanita pertama dari kaum Ansar yang menyatakan ikrar kepada Rasulullah s.a.w untuk memeluk Islam semasa Baiatul Aqabah Kedua. Baiah 75 orang warga Yathrib itu turut disaksikan oleh bapa saudara baginda, Abbas bin Abdul Mutalib.

Dalam baiah itu, Nasibah turut disertai oleh suaminya Zaid bin Asyim dan dua putera mereka iaitu Abdullah dan Habib. Bagaimanapun, Zaid kemudian kembali ke hadrat Ilahi tidak berapa lama selepas itu. Setelah beberapa lama, beliau disunting oleh salah seorang anggota kerabat Zaid iaitu Ghaziah sebagai teman hidupnya.

Bagi yang mengikuti naratif siri pep3rangan yang disertai Rasulullah s.a.w, semua sedia maklum perjalanan Pert3mpuran Uhud. Pada awalnya, umat Islam memenangi bahagian awal pert3mpuran dengan pihak musuh dipaksa mundur.

Tetapi sikap pasukan pemanah yang meninggalkan kedudukan mereka walaupun sudah dipesan oleh baginda kerana mengejar harta r4mpasan pert3mpuran(ghanimah) yang ditinggalkan pihak mvsuh akhirnya memakan diri. Pasukan berkuda pihak musyrik yang diketuai Khalid al-Walid segera melancarkan s3rangan balas sehingga mengucar-kacirkan kedudukan t3ntera Islam.

Menerusi s3rangan balas ini, ini menyebabkan kedudukan Nabi s.a.w dalam keadaan bahaya. Ini mendorong beberapa orang sahabat mengelilingi baginda dan melindunginya daripada serangan pihak musuh. Salah seorang yang melindungi baginda ialah Nasibah sendiri.

Pada awalnya, beliau berperanan sebagai jururawat yang membantu t3ntera-t3ntera yang cedera dan memberi air kepada mereka yang kehausan. Tetapi apabila mendengar berita bahawa Rasulullah s.a.w berada dalam bahaya, beliau segera melengkapkan dirinya dengan s3njata dan segera membantu di medan p3rang.

Selain Nasibah, puteranya iaitu Abdullah turut membantu walaupun mengalami keced3raan yang teruk. Bukan sedikit luka yang dialaminya dengan beberapa riwayat mengatakan Nasibah mengalami 12 lvka tik4man. Berikutan bantuan yang dihulurkan mereka inilah yang kemudiannya membawa kepada doa baginda seperti dinyatakan di atas. Mendengar doa baginda itu, beliau membalas, “Aku telah meninggalkan urusan dunia.”

Dalam sejarah Islam, Nasibah juga disebut-sebut sebagai seorang wanita yang memiliki kesabaran luar biasa dan selalu mendahulukan kepentingan orang lain. Apabila puteranya Abdullah gugur sy4hid dalam satu pert3mpuran, beliau menerimanya dengan penuh keyakinan bahwa puteranya telah mendapat kedudukan tinggi di sisi Allah s.w.t.

Nasibah bukan saja menerima berita kem4tian puteranya itu dengan tabah tetapi juga dengan rasa bangga. Selain Pert3mpuran Uhud, Nasibah sekeluarga turut menyertai kempen lain seperti Khandak, Khaibar dan Perjanjian Hudaibiyah.

Selain dikenali dengan kesabaran dan ketabahannya di medan p3rang, Nasibah juga merupakan seorang wanita yang pintar. Pada satu ketika, beliau mengutarakan satu soalan kepada Rasulullah s.a.w, “Aku tidak pernah melihat segala sesuatu kecuali yang hanya diperuntukkan kepada lelaki saja. Sementara hak kaum wanita sama sekali tak dianggap penting.”

Mendengar soalan itu, baginda menjawab dengan memetik ayat 35, Surah al-Ahzab mafhumnya, “Sesungguhnya orang-orang lelaki yang Islam serta orang-orang perempuan yang Islam, dan orang-orang lelaki yang beriman serta orang-orang perempuan yang beriman, dan orang-orang lelaki yang taat serta orang-orang perempuan yang taat, dan orang-orang lelaki yang benar serta orang-orang perempuan yang benar, dan orang-orang lelaki yang sabar serta orang-orang perempuan yang sabar, dan orang-orang lelaki yang merendah diri (kepada Allah) serta orang-orang perempuan yang merendah diri (kepada Allah), dan orang-orang lelaki yang bersedekah serta orang-orang perempuan yang bersedekah, dan orang-orang lelaki yang berpuasa serta orang-orang perempuan yang berpuasa, dan orang-orang lelaki yang memelihara kehormatannya serta orang-orang perempuan yang memelihara kehormatannya, dan orang-orang lelaki yang menyebut nama Allah banyak-banyak serta orang-orang perempuan yang menyebut nama Allah banyak-banyak, Allah telah menyediakan bagi mereka semuanya keampunan dan pahala yang besar.”

Pada tahun-tahun terakhir kehidupan Rasulullah s.a.w, baginda diuji dengan kemunculan nabi-nabi palsu yang berpotensi meng4ncam kedudukan kerajaan Islam Madinah. Salah seorang daripada mereka ialah Musailamah al-Kazzab di Yamamah. Motif pengisytiharan dirinya sebagai nabi dan rasul palsu itu bertujuan untuk menonjolkan dirinya sebagai pemimpin Bani Hanifah dan menunjukkan mereka lebih hebat daripada kaum Quraisy (bangsa Nabi Muhammad s.a.w).

Malah, Musailamah turut menghantar sepucuk surat kepada baginda dan membuat permohonan agar bumi ini dikongsi sama rata antara mereka. Nabi s.a.w kemudian menghantar surat lain untuk membalas surat nabi palsu itu dan tugas menghantar surat diserahkan kepada putera Nasibah, Habib bin Zaid.

Selepas surat tersebut diserahkan kepada Musailamah, merah padam mukanya apabila baginda mengecam kedudukannya sebagai nabi palsu dan mengingatkan dirinya agar takut kepada Allah s.w.t. Dia kemudiannya meluru ke arah Habib dan menggesanya bersaksi bahawa dia juga nabi dan rasul. Tetapi bila mendengar permintaan Musailamah, putera Nasibah itu hanya ketawa terbahak-bahak sebelum seraya berkata, “Apa kau kata? Aku tidak dengarlah…”

Mendengar jawapan utusan Nabi s.a.w itu, Musailamah mengarahkan salah satu daripada tangannya dip0t0ng. Setelah itu, soalan yang sama diajukan dan responnya sama sahaja, “Apa kau kata? Aku tidak dengarlah…” Tangan dan kaki Habib terus dip0t0ng sebelum akhirnya beliau sy4hid kerana tidak tunduk kepada kehendak nabi palsu itu.

Apabila berita kesy4hidan Habib sampai ke Madinah, Nasibah hanya mampu menitiskan air mata dan merasa bangga kerana puteranya telah mengikut jejak langkah abangnya, Abdullah sebagai syuh4da. Tetapi pada masa sama, beliau juga mahukan agar nasib umat Islam di Yamamah terutama puteranya itu dibela. Hasrat itu menjadi kenyataan apabila Abu Bakar as-Siddiq r.a dilantik sebagai khalifah selepas kewafatan Rasulullah s.a.w pada tahun 632 Masihi.

Salah satu tugas pertama Abu Bakar ialah menghapuskan gerakan nabi palsu, golongan murtad dan golongan yang enggan membayar zakat. Sekiranya kelompok ini dibiarkan berleluasa, ia bukan saja memberi imej negatif kepada Islam tetapi berpotensi menjejaskan keselamatan Madinah.

Atas sebab itulah, gerakan Harb Ar-Riddah dilancarkan dengan saki-baki pengikut nabi palsu ini dip3rangi habis-habisan dengan ketua komander operasi lapangan tidak lain tidak bukan ‘Saifullah’ Khalid al-Walid. Selepas berjaya menewaskan Thulaihah bin Khuwailid al-Azdi dan Malik bin Nuwairah, perhatian Khalid kini beralih kepada Musailamah sendiri di Yamamah.

Dan kali ini, siapa sangka wanita berhati besi yang melindungi Rasulullah s.a.w semasa di Uhud turut menyertai kempen di Yamamah. Di sebalik usianya yang lanjut tetapi semangatnya untuk terus membela agama terus membara.

Angkatan Khalid menyertai pasukan Ikrimah bin Abi Jahal dan Shurahbil bin Hasanah r.a. lalu membentuk kekuatan ketumbukan seramai 13,000 orang melawan kekuatan pihak musuh seramai 40,000 orang. Musailamah berasa yakin kemenangan bakal digapainya berikutan kejayaan pasukannya menewaskan angkatan Ikrimah dan Shurahbil dalam pertempuran sebelumnya.

Tetapi Musailamah terlupa, angkatan ini bukan saja didorong oleh rasa amarah atas apa yang dilakukannya terhadap agama tetapi disokong oleh kelebihan strategi yang dirancang oleh Khalid. Dalam Pert3mpuran Yamamah, 21,000 t3ntera Musailamah m4ti dibvnvh dengan seribu t3ntera Islam termasuk 70 penghafaz al-Quran gugur sy4hid.

Musailamah merupakan antara yang terbvnvh apabila terkena balingan lembing yang dibaling seorang sahabat bernama Wahsyi bin Harb r.a sebelum kepalanya dip3nggal oleh seorang lagi sahabat bernama Abu Dujana. Dengan kem4tian nabi palsu itu, ia bukan saja menamatkan ancaman golongan murtad dan nabi palsu tetapi pada masa sama, umat Islam dapat menuntut bela kem4tian Habib.

RUJUKAN:


Inspirasi Tercetusnya Filem Dan Novel The Green Mile

Bila disebut individu yang bernama George Junius Stinney Jr, sudah pasti akan mengundang rasa sebak kepada sesiapa yang pernah membaca tentang kisahnya. Dia adalah satu-satunya individu paling muda di Amerika Syarikat yang pernah dijatuhkan hukuman m4ti atas kesalahan membunuh. Dijatuhkan hukuman pada usia 14 tahun. Diulangi, 14 tahun. Lagi menyedihkan, George Stinney m4ti katak atas kesalahan yang memang tidak pernah pun dilakukannya. Jelas sekali, ia adalah satu bentuk penindasan paling k3jam terhadap kaum kulit hitam pada waktu ketika itu.

Kisah bermula pada bulan Mac 1944 selepas dua orang kanak-kanak perempuan berkulit putih bernama Betty June Binnicker dan Mary Emma Thames yang berusia 11 dan 7 tahun dilaporkan hilang. Bagaimanapun, mayat mereka berdua kemudian telah berjaya ditemui dengan kesan hentakan pada bahagian kepala.

Malang tidak berbau selepas George Stinney didakwa sebagai antara individu terakhir yang dilihat bersama mangsa sekaligus menyebabkannya ditahan. Sepanjang tempoh penahanannya, George Stinney yang dikurung bersendirian dalam sel bukan sahaja tidak dibenarkan sama sekali untuk berjumpa dengan ibu bapanya, bahkan turut dilarang untuk ditemani peguam bela.

Semasa hari perbicaraan terakhir dijalankan, hanya kitab Injil yang menjadi peneman George Stinney sebagai pengakuan dirinya tidak bersalah. Tiada sebarang pengakuan bersalah daripada George Stinney samada secara bertulis mahupun lisan yang direkodkan. Selepas dua jam perbicaraan, meskipun tanpa sebarang bukti kukuh, kesemua pihak juri berkulit putih tmemutuskan bahawa George Stinney didapati bersalah atas kesalahan m3mbun*h dan seterusnya dijatuhkan hukuman m4ti dengan menggunakan kerusi elektrik.

Hanya selepas 70 tahun berlalu iaitu pada tahun 2014, George Stinney telah mendapat pembelaan sewajarnya oleh pihak juri di South Carolina selepas didapati tidak bersalah dalam kes pemb*nuhannya. Dilaporkan, berat besi yang digunakan untuk membunuh Betty dan Mary lebih daripada 19 kilogram. Jadi, agak mustahil untuk George mengangkat besi tersebut apatah lagi untuk memb*nuh mangsa.

Kisah George Stinney ini telah mencetus inspirasi kepada Stephen King untuk menghasilkan salah satu karya teragungnya berjudul The Green Mile (1996) yang kemudian diangkat ke layar perak. Fakta yang tidak boleh dinafikan lagi bahawa filem The Green Mile (1999) adalah salah satu filem terbaik sepanjang zaman.Artikel dinaikkan selepas mendapat izin penulis asal, Jack Lester.


Inflasi Di Venezuela, Telur Sampai RM650 Untuk Sedozen!

Pasta                     = USD301.50

Susu Tepung       = USD703.54

Telur (12 biji)     = USD150.76

Tembikai              = USD40.00

(harga ini diambil dari laporan CNN August 2016 Venezuela: Where flour, pasta and milk can cost a month’s pay)

Ini merupakan antara harga barangan asas yang dijual dipasaran gelap (black market) di Venezuela. Venezuela telah berhadapan dengan inflasi (bahasa mudah, kenaikan harga barang) sebanyak 800% rekod untuk tahun 2016 iaitu paling tinggi pernah dicatat oleh sebuah Negara dan dijangka meningkat sehingga 2200% pada 2017 mengikut laporanVox May 2016 “How Venezuela’s socialist dream collapsed into a nightmare”. Bunyi macam fiksyen tetapi ini adalah realiti yang terpaksa di telan oleh rakyat Venezuela.

Suasana penjualan barangan asas di kaki lima (pasaran gelap) seperti telur, susu dan sabun. Gambar diambil dari The Telegraph: Venezuela’s ‘socialist paradise’ turns into a nightmare.

Ianya bermula apabila Hugo Chaves dipilih oleh rakyat Venezuela untuk memegang takhta sebagai Presiden Venezuela pada 1998. Beliau telah mencetuskan “Bolivarian Revolution” iaitu dasar sosialis dimana salah satu dasar yang beliau perkenalkan adalah dengan mengawal harga barangan supaya ia tidak membebankan rakyat bawahan. Terdapat 6000 barangan berupa makanan, barangan asas dan juga ubat-ubatan telah dikenakan kawalan harga dan tindakan akan diambil jika pekedai atau syarikat didapati menaikkan harga barang dan tidak mematuhi harga yang ditetapkan kerajaan.

Menarikkan? Mana tak menariknya apabila tiada kenaikan harga langsung! Pada masa itu beliau diangkat sebagai hero oleh rakyat beliau. Dirai dan dijulang setinggi tingginya.Tapi pernahkah kita fikir kesannya pada jangka masa panjang? Mari kita dalami dan buat penilaian.

Hasil daripada dasar kawalan harga yang dibuat, margin keuntungan pengeluar atau syarikat pembekal menjadi kecil dan secara perlahan mereka ini mula mengecilkan jumlah pengeluaran dan menukar bidang perniagaan kerana margin keuntungan yang kecil. Ini telah menyebabkan pembekalan barangan asas menjadi kurang dimana permintaannya masih lagi tinggi. Dengan permintaan yang tinggi maka pasaran gelap telah muncul sebagai salah satu alternative untuk mendapatkan barangan asas dimana kerajaan tidak mempunyai kawalan terhadap harga barangan yang dijual dan harganya? Nauzubillah, nak beli telur dah macam nak beli telefon pintar Samsung Galaxy J5.

Kiri: Rak yang kosong yang sepatutnya menjual tisu toilet, tuala wanita dan juga sabun

Kanan: Keadaan diluar pasaraya tempatan yang penuh dengan penduduk yang beratur untuk mendapatkan barangan asas. Gambar diambil dari The Telegraph: Venezuela’s ‘socialist paradise’ turns into a nightmare.

Rakyat Venezuela juga mempunyai pilihan untuk membeli dipasaraya2 besar dan juga pasaraya milik kerajaan yang harganya dikawal tetapi mereka perlu beratur panjang seharian semata-mata ingin mendapatkan tisu tandas atau tuala wanita dan itu pun kalau stoknya mencukupi untuk semua. Dia punya beratur dah macam ada rusuhan. Dah beli satu hal, nak balik pun kena berhati-hati supaya tidak dirompak.

Ini tak bercakap tentang kadar kematian lagi akibat dari kekurangan ubat ubatan dan juga kegagalan hospital untuk berfungsi. Sedih! Tetapi inilah realiti kehidupan rakyat disebuah negara yang kaya dengan hasil minyak dimana harga minyaknya adalah yang paling rendah didunia dan mereka juga tidak terbeban dengan kenaikan harga barang tetapi akhirnya terpaksa mengemis dan bergolok gadai untuk membeli sedozen telur atau pun segulung tisu tandas. Selamat menilai.

Sumber:
https://www.google.com/amp/s/amp.businessinsider.com/venezuelas-inflation-rates-highest-in-the-world-food-prices-sky-high-2016-8?client=ms-unknown


Lagenda Agung El Dorado – Kota Bersalut Emas

Tidak jauh daripada bandaraya Bogota, menyusuri Lebuhraya Autopista, terletaknya sebuah dataran tinggi yang serba kehijauan di kawasan perkampungan.

Dataran ini diberikan nama Altiplano Cundiboyacense yang mempunyai ketinggian sekitar 2.6 kilometer dari aras laut.

Di sebalik kekayaannya dari segi budaya dan sumber alam, Altiplano Cundiboyacense mempunyai lagenda menarik yang masih diperhatikan sampai hari ini.

Lembah ini pernah didiami sebuah suku bernama Muisca sejak 1270 S.M. Kemajuan mereka dikatakan setaraf dengan peradaban-peradaban seperti Aztec, Inca dan Maya.

Dan mereka mempunyai seorang penghulu yang berunsurkan mitos kebudayaan begitu mendalam. Dengan kemajuan dinikmati, peradaban Muisca ini disebut-sebut dan dikaitkan bersama emas.

Disebabkan itulah nama El Dorado diberi, bererti “Sang Emas” asalnya daripada El Hombre Dorado (Lelaki Emas) atau El Rey Dorado (Raja Emas). Namun kisah seorang El Dorado sangatlah mendalam.

Perjalanan Menjadi Penghulu

Upacara memulakan perjalanan seorang penghulu mempunyai keunikan tersendiri. Seorang calon yang dipilih untuk mendiami sebuah gua buat suatu masa yang ditetapkan.

Tiada siapa boleh menemaninya, terutamanya kaum wanita. Tidak cukup dengan pengehadan sosial, beliau juga diharamkan garam dan cahaya matahari.

Seusai saja proses ini, beliau perlu keluar dan mengembara ke Tasik Guatavita yang turut berada dalam Altiplano Cundiboyacense.

Pengiring-pengiring penghulu ini pula perlu membuat sebuah rakit yang wajib dihiasi dengan perkara paling bernilai mereka miliki.

Empat unggun api disediakan untuk memb4kar haruman seperti damar dan gaharu. Asap yang berkepulan dikatakan boleh menutupi cahaya pun.

Dan calon penghulu kemudiannya dib0g3lkan untuk upacara lumuran tanah liat yang dicampurkan dengan serbuk emas.

Dilitupi habis, calon penghulu perlu membawa emas dan zamrud  untuk diberikan kepada dewa mereka.

Maka menaiki rakit tersebut bersama empat pembesar utama yang perlu bert3l4njangan juga, setiap seorang melengkapkan upacara keagamaan ini di tengah-tengah tasik dimana mereka akan mengibarkan bendera untuk mendiamkan semua.

Apabila bendera ini diturunkan, rakit tersebut perlu kembali ke tebing dimana sorakan bermula dengan tiupan seruling dan nyanyian lagu.

Calon penghulu tersebut kemudiannya dianugerahkan darjat diraja sebagai penguasa paling besar bernama El Dorado.

Mitos Selain Raja

El Dorado memakai serbuk emas seolah-olah nilainya seperti garam halus. Tetapi apabila hikayat ini menular di seluruh dunia, ia mula berubah daripada penghulu diraja kepada bandaraya yang hilang.

Pengaruh El Dorado diperkenalkan di Eropah berdasarkan kisah daripada Juan Martinez. Beliau merupakan nakhoda persenj4taan dibawah Diego de Ordaz.

Menghampiri aj4lnya, Martinez mengatakan bahawa mereka pernah menyinggah bandar Manoa. Beliau secara tidak sengaja menyebabkan keb4karan dalam simpanan serbuk pelvru, sekaligus dihvkum bvnuh.

Tetapi sahabat-sahabatnya membenarkan Martinez lari menggunakan sebuah bot, yang beliau dibawa orang-orang tempatan ke bandar tersebut.

Tiada siapa tahu sama ada Martinez berkata benar atau sedang meracau dalam khayalan pra-aj4l. Tetapi kisahnya menjadi sensasi besar dalam kalangan bangsa-bangsa Eropah.

Sudahlah pada masa itu Ferdinand Magellan baru sahaja membuat pencapaian besar. Kegilaan mencari Dunia Baru (the New World) pun menarik perhatian mereka dengan kepercayaan memang ada harta-harta tersembunyi.

Penjelajahan untuk mencari harta-harta tersebut banyak dibuat bangsa Sepanyol. Mereka melabur begitu banyak untuk menemui bandar Yang Emas (El Dorado) ini.

Tanpa lokasi yang tepat, El Dorado sukar ditemui. Satu demi satu ekspedisi menelan kepahitan hampa sebelum berputus asa.

Sir Walter Raleigh merupakan antara yang mengusahakan pengembaraan pada tahun 1594, mengatakan bahawa El Dorado mesti terletak di Tasik Parime merentasi Sungai Orinoco di Venezuela.

Masalahnya Tasik Parime itu sendiri tidak ditemui. Rahsia agung Muisca jika ada masih tersembunyi di Altiplano Cundiboyacense – yang mana pengaruh Sepanyol hanya menyumbang dengan pemberian nama El Dorado sahaja.

Ini juga sebab kenapa Tasik Guatavita digelar “Tasik Emas Orang Bodoh”.

Metafora Moden

Disebabkan kegigihan Eropah, nama El Dorado telah menjadi sebutan moden sebagai metafora bagi mengukuhkan perkataan sedia ada.

Mana-mana lokasi yang kejayaan diperolehi dengan pantas diberikan timangan El Dorado. Perkataan ini berdiri bersama banyak perkataan lain melambangkan perhatian panas yang menjadi pencarian.

Holy Grail, Fountain of Youth dan Shangri-la semuanya mewakili metafora dunia untuk cara hidup semasa. Johannesburg di Afrika Selatan pun digelar El Dorado kerana simpanan emas besarnya di Witwatersrand.

Andainya dibangunkan populasi Latin, tidak pelik jika Singapura pun mesti dipanggil El Dorado Asia. Malah El Dorado juga telah menyumbang kepada satira Helldorado terhadap Tombstone, Arizona.

Sekitar 1880-an, seorang pelombong yang menyampah dengan kerjanya telah meletakkan jawatan untuk mencari El Dorado.

Misi agung tersebut dilepaskan dengan penuh hampa, kerana bekas pelombong tersebut akhirnya menghabiskan sisa-sisa hidupnya dengan membasuh pinggan di restoran-restoran ditemuinya.


Antibodi Llama Pembunuh Virus Covid-19?

Komuniti saintifik di seluruh dunia berlumba-lumba mencari penawar dan vaksin yang efektif untuk mengh4puskan Covid-19. Dan dalam sesetengah kajian, ada yang bersikap kreatif dengan mencari penyelesaian bukan ortodoks. Salah satu daripadanya ialah memanfaatkan antibodi llama.

Llama?! Di negara kita, ia agak asing tetapi di Amerika Selatan, ia amat dikenali oleh penduduk benua itu. Llama ialah sejenis binatang berbulu tebal daripada genus Lama yang berasal dari Amerika Selatan dengan rupa seakan-akan unta tetapi tidak mempunyai bonggol dan biasanya digunakan untuk mengangkut barang.

Tidak ramai tahu, pengamal perubatan saintifik banyak berpaling kepada llama bagi mendapatkan antibodi haiwan berkenaan. Perkara ini bukan sesuatu yang baru kerana antibodi llama digunakan untuk mengekang pelbagai jenis virus dari HIV hinggalah SARS dan MERS.

Tetapi bagaimana ia boleh digunakan untuk merawat Covid-19? Antibodi llama rupanya boleh menghasilkan dua jenis antibodi dengan salah satunya sama seperti antibodi manusia. Tetapi satu lagi antibodi bersaiz 25% daripada saiz antibodi manusia. Walaupun antibodi llama masih boleh membentuk Y tetapi lengannya lebih pendek kerana ia tidak mempunyai rantaian protein yang ringan.

Antibodi kecil ini boleh mengakses mana-mana bahagian protein berduri yang kecil dan sempit (protein yang membenarkan virus menceroboh masuk ke dalam badan dan menjangkiti hos), sesuatu yang tidak boleh dilakukan oleh antibodi manusia. Dan ia merupakan senjata efektif menewaskan koronavirus.

Satu lagi kelebihan antibodi llama ialah ia boleh dimanipulasi termasuk digabungkan dengan antibodi spesis lain termasuk antibodi manusia dan terus kekal stabil selepas menjalani proses berkenaan. Ini didedahkan pakar virologi molekular dari Universiti Ghent, Dr Xavier Saelens.

Antibodi llama ini juga berkongsi ciri-ciri genetik dengan semua haiwan dari keluarga camelid termasuk unta, alpaka dan guanako. Para penyelidik berharap antibodi ini boleh dimanfaatkan sebagai rawatan profilaktik dengan menyuntik mana-mana individu yang belum dijangkiti seperti petugas kesihatan.

Tetapi walaupun ia dapat memberi kesan positif iaitu perlindungan daripada jangkitan, ianya hanya berkekalan selama beberapa bulan melainkan individu diberi suntikan tambahan. Pendekatan sebegini mungkin mengambil masa berbulan-bulan tetapi ia kini semakin menghampiri fasa ujian klinikal.

Bagaimanapun, lebih banyak kajian tambahan perlu dibuat bagi menilai sama ada suntikan antibodi llama pada manusia selamat atau tidak. Tetapi jika berjaya, ia boleh memberi impak yang bukan sedikit dalam perjuangan melawan Covid-19.

RUJUKAN:

Kramer, Jillian. (2020). Coronavirus: Llamas offer hope in fight against the outbreak. The Independent. https://www.independent.co.uk/news/science/coronavirus-llamas-antibody-prevent-winter-belgium-a9503411.html


Iram – Atlantis Padang Pasir Kaum Nabi Hud A.S

Kesusasteraan tamadun-tamadun silam sering menyebutkan tentang kota-kota yang kini telah pun hilang, antara yang paling masyhur adalah Kota Atlantis. Dalam skala yang lebih kecil, Tanah Arab turut mempunyai sebuah kisah tentang tamadun hilang yang tersendiri, digelari ‘Atlantis Padang Pasir’ – melibatkan sebuah kota, kaum, atau wilayah yang tercatat di dalam Al-Qur’an dengan sebutan Iram Bertiang-Tiang Tinggi.

Dalam al-Qur’an, Iram diperincikan sebagai sebuah kota yang dihiasi dengan bangunan-bangunan tinggi. Ia didiami oleh sekumpulan masyarakat yang dikenali sebagai kaum Ad. Mereka berpaling daripada Allah dan menjalani kehidupan yang penuh maksiat. Nabi Hud kemudiannya diutuskan kepada mereka untuk mengajak mereka kembali kepada Allah dan tidak menyekutukan-Nya.

Penduduk Iram mengambil sikap bermusuhan dengan baginda dan enggan mendengar ajaran Nabi Hud. Sebagai akibat, kaum Ad pun dihukum dan ribut pasir membadai kota mereka selama tujuh hari tujuh malam. Akhirnya, kota Iram lesap di bawah padang pasir, bagaikan tidak pernah wujud.

Daripada suatu sisi, kisah tentang penduduk Iram ini mengandungi pengajaran agar mentaati perintah Allah dan utusan-Nya, serta tidak bersikap sombong. Pada sisi lain, kisah kota yang hilang ini menggamit perhatian ramai pihak yang cuba memetakan lokasinya.

Pada awal 1990an, sepasukan arkeologi yang diketuai oleh Nicholas Clapp, seorang ahli arkeologi dan pembuat filem, mengumumkan bahawa mereka telah berjaya menemukan kota Ubar yang hilang. Kota Ubar ini didakwa sebagai kota Iram.

Penemuan ini berjaya diperoleh menerusi penggunaan satelit pengesan jarak-jauh NASA, radar yang menembusi bumi, data program Landsat dan imej-imej yang diambil daripada Space Shuttle Challenger, serta data SPOT.

Kesemua sumber ini membolehkan pasukan arkeologis itu mengenal pasti laluan perdagangan lama dan titik-titik di mana mereka saling bertemu. Antara titik temui yang dijumpai adalah lubang air yang msyhur di Shisr, terletak di wilayah Dhofar, Oman. Semasa kerja-kerja ekskavasi dijalankan di tapak berkenaan, sebuah kubu bersaiz besar dan berbentuk oktagon berserta sejumlah tembok dan menara tinggi ditemui. Namun malangnya, sebahagian besar kubu ini telah musnah ketika ia tenggelam ke dalam lubang.

Persoalannya, adakah kota Ubar ini adalah kota Iram yang disebutkan di dalam al-Qur’an? Mungkin benar. Walau bagaimanapun, terdapat pendapat lain yang menafsirkan bahawa kota Ubar adalah ‘Omanum Emporium’ seperti yang ditandakan pada peta Tanah Arab yang dihasilkan oleh Claudius Ptolemy sekitar kurun ke-2 Masihi.

Apapun, laluan-laluan perdagangan lama mengisyaratkan bahawa beberapa jenis barangan, terutama sekali setanggi, diperdagangkan di kota Ubar. Di zaman purba, Tanah Arab masyhur dengan penghasilan setanggi. Kegunaannya cukup penting dalam upacara-upacara keagamaan. Justeru, tidak hairan jika bandar dan kota boleh tumbuh dan berkembang pesat di sepanjang laluan kafilah.

Walaupun kedudukan kota Iram belum dapat dipastikan, atau adakah kota Ubar dan kota Iram merupakan kota yang sama, terdapat kemungkinan bahawa salah satunya saling mempengaruhi. Di mana para pengembara dan pedagang yang melintasi runtuhan kota Ubar tertanya-tanya tentang takdir yang menimpa kota berkenaan. Merentas masa, kisah tentang kaum Ad yang mengingkari Allah dan dihukum atas kekafirannya dikisah lagi dan lagi dengan mengaitkan kota Iram dan kota Ubar.

Sebagai susulan, kisah ini menjadi sebuah cerita yang lazim bagi masyarakat Tanah Arab. Walau apapun, kemungkinan bahawa kota Ubar bukanlah kota Iram yang diceritakan di dalam al-Qur’an sama sekali tidak dapat dikesampingkan, dan kota Iram yang sebenar, walau di mana pun ia berada dan tersembunyi di sebalik padang pasir, menanti masa untuk ditemukan oleh manusia.

[Penterjemahan dilakukan dengan sedikit penyesuaian konteks selaras kepercayaan umat Islam, tanpa pengubahan ketara pada struktur ayat asal]

TERJEMAHAN:

Wu Mingren. (10 Julai 2014). Iram of the Pillars, the Lost ‘Atlantis of the Sands’. Ancient Origins. https://www.ancient-origins.net/ancient-places-asia/iram-pillars-lost-atlantis-sands-001839


Pokok Bonsai Ini Selamat Dari Letusan B0m At0m Hir0shima

Arboretum Negara Amerika Syarikat, Washington D.C. menempatkan sebuah kepingan kecil bagi sejarah Jepun. Dijadikan sebagai hadiah daripada Jepun pada tahun 1976 sempena ulang tahun ke-200 penubuhan Amerika Syarikat, sebatang pokok bonsai yang ditanam pada abad ke-17 disumbangkan oleh seorang pemilik bonsai yang bernama Masaru Yamaki. Sehingga ke hari ini, ia masih tersimpan rapi di Muzium Bonsai & Penjing Negara.

Pokok bonsai yang kini berusia 392 tahun itu merupakan pokok paling tua di dalam koleksi muzium berkenaan. Ia ditanam pada tahun 1625M dan dikatakan bahawa ia membesar sambil diselenggara oleh sejumlah pakar bonsai sejak ia berusia 3 hingga 5 tahun lagi. Bonsai merupakan sejenis pokok yang sukar dipelihara namun, pokok yang dimaksudkan menempuh perjalanan hidup yang cukup panjang walaupun Muzium Bonsai Negara sendiri tidak mengetahui waktu tepat ia sampai ke sana.

Pada tahun 2011, anak lelaki dan cucu kepada Yamaki mengunjungi muzium berkenaan untuk melihat pokok bonsai itu. Dalam kesempatan itu, mereka pun menceritakan sejarah tersembunyi di sebalik bonsai itu kepada penyelenggara pokok tersebut.

Semasa Amerika Syarikat melepaskan b0m 4tom ke atas Hir0shima pada tahun 1945, l3tusan yang berlaku itu tidak lebih dari dua batu jaraknya daripada rumah Yamaki, di mana bonsai tersebut disimpan pada sebuah bangku taman. Keluarga Yamaki bersama pokok-pokok tersebut terselamat daripada kejadian dahsyat berkenaan. Begitu juga dengan pokok-pokok bonsai lain yang turut disimpan di kebun itu – semuanya disimpan di bawah sebuah tembok yang agak tinggi.

Walau bagaimanapun, pokok bonsai daripada keluarga Yamaki ini bukanlah bonsai tertua di dunia walau ia sendiri merupakan spesis bonsai yang agak jarang. Antara bonsai tertua di dunia bertempat di Istana Diraja Tokyo yang menjadi rumah kepada pokok bonsai berusia 450 tahun dan 550 tahun.

TERJEMAHAN:

Shaunacy Ferro. (4 Februari 2017). The 392-Year-Old Bonsai That Survived Hir0shima. Mental Floss. http://mentalfloss.com/article/91799/392-year-old-bonsai-survived-hir0shima


Betapa Rindunya Maulana Rumi Kepada Baginda Nabi…

Mathnawi, divan syair Mevlana Jalaluddin Rumi menghimpunkan sekian prosa cinta. Bait-bait tersebut tidaklah dirampai melainkan bagi memperkenalkan Allah ﷻ yang esa. Tiada pula kita sampai makrifat kepada Allah ﷻ, melainkan dengan pintu Rasulullah ﷺ. Rindu, cinta dan kasih sayang Rumi mewangi di segenap 6 jilid Matsnawi. Walupun jarang ditonjolkan orientalis barat, sisi Rumi yang patuh menapaki jalan Muhammadiah tidak bisa disangkal. Tanpa mengenali Nabi ﷺ, puisi Rumi tidak bererti.

“Akulah khadam al-Quran sepanjang hayatku. Akulah debu
di bawah telapak kaki Nabi Muhammad ﷺ, utusan Allah. Andainya sesiapa menafsir perkataanku dengan
jalan lain, aku menyanggah sosok tersebut dan aku menganggah perkataannya”,
kata Rumi.

Hadrat Maulana Asadullah telah menterjemah bait di
bawah:

Puisi 1

Mevlana Jalaluddin Rumi berpujangga;

“(Ya Nabi Allah!) Segala-galanya di alam ini berasa
amat pilu di atas perpisahanmu. Kasihanilah kami, wahai Nabi yang akhir.

Dikaulah rahmat sekalian alam, janganlah berpaling
daripada kami, yang bernasib malang.

Wahai bunga yang mempesonakan! Gembiralah kami dengan
baumu yang harum semerbak, bangunlah daripada mimpi enakmu dan sinarilah
hati-hati kami.

Bukalah mukamu (yang mulia) daripada balutan kain
Yaman (kapan), kerana wajahmu adalah sumber kehidupan.

(Wahai Nabi Allah!) Pakailah pakaianmu yang indah
menawan dan ikatlah serban hijaumu di atas kepalamu (yang suci).

(Wahai Nabi Allah!) Jurailah rambutmu yang harum
daripada kepalamu dengan cara diaman bayang-bayang mereka menimpa kakimu.
(Perhatian: Rasulullah ﷺ
tidak ada bayang-bayang. Dari bait ini penyair ingin ianya berlaku)

(Wahai Nabi Allah!) Sarungkanlah kakimu dengan kasut
buatan kulit Thaif, dan ikatlah dengan tali kasut buatan kulit dan nyawa kami.

(Wahai Nabi Allah!) Seluruh dunia menanti penuh
gelisah terhadapmu, manusia mahukan diri mereka ini bumi di mana dikau dapat
berjalan.

(Wahai Nabi Allah!) Muncullah keluar daripada kubah
hijau di halaman dan berjalanlah dengan kakimu, di atas kepala kami (yang
seumpama butir-butir debu).

(Wahai Nabi Allah!) Tolonglah kami kerana kami hina
dan tidak berdaya, dan hiburkanlah hati-hati kekasihmu.

(Wahai Nabi Allah!) Sungguhpun kami tenggelam di dalam
lautan dosa-dosa kami, tetapi kami masih dahaga (cemas) melihat wajahmu.

Wahai dikau hujau yang dirahmati! Basahilah kedahagaan
kami.”

Mafhum:

Dunia tidak lagi sama setelah Rasulullah ﷺ wafat.

Rindu kepada Nabi Muhammad ﷺ begitu mencengkam jiwa. Hari kewafatan baginda ﷺ ialah saat yang paling menyedihkan bagi semua sahabat. Saidina
Umar bahkan merah mukanya, marah kepada sesiapa yang mengatakan Rasulullah ﷺ telah tiada, sehinggakan ditenangkan oleh Saidina Abu Bakar.
Gundah-gulana menyelubungi setiap hati pecinta. Apakah yang lebih menyedihkan daripada
berpisah dengan kekasih.

Rindu kepada Rasulullah ﷺ yang menjadi bekal para sahabat setelah kewafatan baginda ﷺ. Saidina Abu Darda, meskipun fakir miskin menjelang ajalnya,
terlihat ceria gembira di wajahnya. Mengapa? Jawabnya, kerana inilah hari aku
bertemu semula dengan teman akrabku, Nabi Muhammad ﷺ.

Allah
berfirman:

“Ingatlah,
sungguh para kekasih Allah itu, tidak ada kekhawatiran bagi mereka dan tidak
(pula) bersedih. (Mereka adalah) orang-orang yang beriman dan selalu bertakwa.
Mereka akan mendapat berita gembira di dalam kehidupan di dunia dan juga di
akhirat. Tidak ada perubahan pada janji-janji Allah itu. Dan itulah kesuksesan
yang besar” (QS. Yunus [10]: 62-64)

Imam Tirmizi menyusun kitab Syamail Muhammadiah dengan
meletakkan bab pertama ialah fizikal Rasulullah ﷺ. Kerana manusia lazimnya jatuh cinta pandang pertama pada
luaran terlebih dahulu. Bagi insan kamil seperti Nabi ﷺ, bukan sahaja luaran, bahkan dalaman Nabi ﷺ juga cantik dan mempesonakan. Orang apabila melihat Nabi ﷺ, akan jatuh cinta. Makin mengenalinya ﷺ, semakin bertambah sayang.

Sehensem-hensem Nabi Yusuf, hensem lagi Nabi Muhammad ﷺ. Keindahan fizikal Nabi ﷺ dilindungi rahmat Allah ﷺ, yang mana kalaulah dibuka hijab kecantikan hakiki baginda ﷺ, orang bukan sahaja terpotong jari bahkan boleh terbunuh diri.

Saidina Ali bin Abi Thalib menjelasakan;

“Rasulullah tidak terlalu tinggi dan tidak juga terlalu rendah. Baginda bertubuh sederhana dalam kalangan kaumnya. Rambutnya tidak kerinting dan tidak juga lurus kaku, melainkan ikal beralun. Badanya tidak gemuk, bentuk tubuhnya tidak bulat tetapi bujur telur. Kulitnya putih kemerah-merahan. Matanya hitan pekat dan bulu matanya lentik. Tulang sendinya gagah, bahunya bidang. Badanya bersih dari bulu dan rambut, tetapi baginda mempunyai bulu lebat memanjang dari dada sampai ke pusat. Telapak tangan dan kakinya terasa tebal. Apabila Rasulullah berjalan, pergerakkanya kelihatan tegap (kakinya diangkat dengan kekuatan), seolah-olah baginda sedang turun di lereng yang curam. Apabila baginda berpaling, kedua-dua bahunya berpaling serentak (seluruhnya badanya turut berpaling). Di antara kedua-dua bahunya, terdapat khatam nubuwah iaitu tanda kenabian bagi para nabi. Rasulullah merupakan seorang manusia yang hatinya paling pemurah (Rasulullah tidak pernah berkeluh kesah atas sikap tidak bertimbang rasa dan penyeksaan kaumnya). Beliau adalah orang yang kata-katanya paling jujur. Manusia yang yang perangainya paling lembut, dan paling ramah dalam pergaulan, sesiapa yang melihatnya kali pertama, pasti akan menaruh hormat padanya. Sesiapa yang berkenalan dengan baginda tentu nanti akan mencintainya. Orang yang menceritakan sifat Rasulullah, tentunya akan berkata “Belum pernah akau melihat sesorang yang standing dengan baginda, sama ada sebelum kelahirannya ataupun sesudah baginda meninggal dunia.” (HR Tirmizi)

Mata yang berdosa ini tidak layak memandang Nabi ﷺ. Meskipun begitu, rindu tidak mampu menipu. Jikalau Nabi ﷺ kembali berjalan di atas bumi, mata ini akan terpaku dan tubuh
ini akan berlari mahu memeluk baginda ﷺ. Bak kata Rumi, biarlah kepala yang tidak bernilai ini menjadi
alas pijak kaki Rasulullah ﷺ yang mulia.

Law kana bainana Habib ﷺ.

Puisi 2

Mevlana Jalaluddin Rumi berpujangga;

“Untuk menziarahimu dan untuk menggunakan debu
lorong-lorongmu sebagai serbuk mata (surmah-celak).

Semoga Allah membawa kita ke Madinah, agar kita dapat
menggunakan debu lorong-lorong Rasulullah ﷺ sebagai celak.

Dan mendirikan dua rakaat solat sebagai kesyukuran dan
menjadikan diri kami umpama serangga mengelilingi cahayamu yang terang (iaitu
kuburan suci).

Dan mengelilingi pusara mulia dan kubah hijau seperti
orang gila, dan menangis hiba.

Dan untuk menangis dengan sebanyak-banyaknya supaya
air mata, daripada mata yang mengantuk dapat digunakan merenjis kuburan yang suci
itu.

Dan untuk menyapu halaman Harammu (Masjid Nabawi) dan
untuk mencuci debu serta habuknya.

Sungguhpun debu dan habuk berbahaya bagi mata tetapi
(kerana kesuciannya) kami mahu menjadikannya ubat untuk mata.

Kami mahu pergi ke mimbar suci dan menggosok-gosokkan muka kami yang pucat di kakinya supaya ia menjadi cerah dan berwarna emas.

Akan kami dirikan solat di atas tempat solatmu di atas
Mihrab untuk mendapatkan kejayaan setelah sempurnanya hajat-hajat kami. Kami
akan membasuh tempat di mana dikau telah meletakkan kakimu yang suci di dalam
solat dengan airmata kami yang penuh darah.

Kami akan berdiri dengan penuh hormat berhampiran
dengan setiap tiang masjidmu yang suci dan akan berdoa di sana untuk
mendapatkan darjat siddiq (orang yang benar).

Kami akan menyalakan (mencerahkan) dian-dian hati kami
dengan keriangan daripada apa-apa hasrat yang ada di dalam hati mu.

Walaupun jasadku tidak bersama di dalam taman yang
menggembirakan dan indah (Madinah Haram) tetapi sesungguhnya ruhku ada di sana.

Daku keletihan dengan seleraku yang tidak terkawal;
(wahai Nabi Allah!). Kasihanilah dan sayangilah hamba yang hina ini.

Jikalau dikau tidak mempedulikan hamba-hamba yang
lemah dan tidak berdaya ini maka mereka akan menjadi orang yang rugi.

Kami sedang tersesat daripada jalan yang benar kerana
nasib malang kami; (wahai Nabi Allah!) Doakanlah untuk kami.

(Wahai Nabi Allah!) Doakan kami agar Allah
mengurniakan kami iman yang teguh dan yakin yang sempurna serta menjadikan kami
tetap (istiqamah) di dalam agama.

Semoga Dia menyelamatkan kami daripada kesengsaraan
yang menggerunkan pada hari Kiamat dan daripada menjadi orang yang tersesat.
Semoga dia mengurnikan dikau keizinan untuk mensyafaati kami walaupun kami
bergelumang dengan dosa-dosa besar dan bertindak menurut nafsu kami.

Semoga dikau mensyafaati kami dengan memanggil; Wahai
umatku! Wahai umatku! Semoga dikau tidak merasai malu di atas dosa-dosa kami
dan berkata, “Wahai diriku! Wahai diriku! (sebagaimana Nabi-nabi lain akan
berkata).

Semoga Allah menganugerahkan juga kejayaan kepada Jami
kerana usaha-usahamu, dan kerana keberkatan daripada hamba-hamba Allah yang
soleh.”

Mafhum

Sebahagian berpendapat bait ini bermakna menziarahi
pusara yang mulia di masa yang lalu. Syeikhut Hadis Maulana Muhammad Zakariyyah
pula mengambil pandangan yang Rumi berhasrat untuk menziarahi lagi di masa akan
datang.

Rasulullah
ﷺ bersabda, “Tidak boleh melakukan safar (menuju tempat yang
dianggap berkah) kecuali safar menuju tiga masjid yaitu Masjidil Haram,
Masjidku ini dan Masjidil Aqsha.” (HR. Imam Bukhâri & Muslim)

Imam Malik berpendapat, bahagian bumi yang paling
mulia ialah Madinah al-Munawwarah, kerana di situ ada jasad Rasulullah ﷺ. Sampaikan al-Imam turun dari kuda menghormati empunya kota
Thaybah ini. Tidak lengkap ziarah ke Mekah tanpa menjenguk maqam Nabi.

Habib Umar Bin Hafiz berkata, “Kalaulah engkau
mengetahui betapa Nabi ﷺ mencintai
dan merisaukan dirimu, engkau akan sanggup merangkak ke Madinah untuk
menghulurkan salam kepada baginda ﷺ.”

Maqam Nabi ialah destinasi setiap pecinta. Raudhah,
taman melepaskan rindu. Beratus ribu manusia berpusu-pusu datang melantunkan
selawat dan qasidah, tidak putus-putus. Meskipun cuba dipadam Saudi, ukiran
bait qasidah masih tersisa di dinding Masjid Nabawi. Setiap yang duduk di sini,
merasai ketenangan dan kedamaian hati.

“Ummati..Ummati!” inilah kalimat terakhir diulang-ulang Nabi ﷺ yang didengar puterinya Saidatina Fatimah sebelum kewafatan baginda ﷺ. Sampai ke hujung nyawa pun, bukan diri sendiri yang menjadi kerisauan baginda ﷺ. Umat ini yang Nabi ﷺ risaukan. Begitu jualah di padang mahsyar kelak, Nabi ﷺ rela lama menunggu umatnya agar semua terselamat daripada azab neraka. Berkat cinta & rindu kepada Nabi Muhammad ﷺ, janganlah kita terlerai daripada rangkulan kasih sayang baginda ﷺ di kampung akhirat kelak.

Ya Rasulullah ﷺ, kami rayu syafaatmu!

RUJUKAN:


Mumia Paling Tua Dunia Ditemui Di Portugal

Pengaruh Hollywood membuatkan kita semua percaya yang hanya Mesir Purba saja ada mumia. Memang betul Mesir Purba ada mumia. Itu tidak dapat dinafikan.

Tetapi banyak tamadun lain pun begitu, setiap satu dengan mumia sama ada diawet secara semulajadi atau melalui proses mumiafikasi. Apabila mumia asyik ditemui, saintis dan sejarawan mula tertanya-tanya: mumia mana paling tua setakat ini?

Mumia Firaun Ramesses II ditemui pada tahun 1881. Ujian pentarikhan radiokarbon mendapati rangka ini berusia sekurang-kurangnya 3,200 tahun.

Ujian sama mendapati rangka Tutankhamun berusia 3,300 tahun. Amenhotep I lagi tua, sekitar 3,500 tahun… manakala Otzi the Iceman pula melangkaui 5,300 tahun. Manakala mumia Gua Spirit di Nevada, Amerika Syarikat, memegang rekod iaitu 9,400 tahun.

Kejutan Di Bumi Eropah

Untuk mengelakkan kekeliruan dalam kalangan pembaca, biar saya jelaskan dulu pasal proses mumiafikasi. Mumia Mesir Purba diproses manusia. Kira ada tukang yang mengawet rangka. Mumia Gua Spirit pula diproses secara semulajadi kerana haba dan kegersangan (aridity) dalam ruangan gua (Weston & Pettit, 2018).

Sekadar pengetahuan, DNA mendedahkan rangka Gua Spirit merupakan nenek moyang kaum Fallon Pauite-Shoshone (orang Asli Amerika). Kaum ini kemudian mengheret kerajaan negeri Nevada ke mahkamah dan menang saman untuk mendapatkan balik rangka tersebut untuk tujuan pengebυmian mengikut adat dan tradisi.

Rangka Gua Spirit tidak sama untuk dibandingkan dengan Rangka Lembah Sado. Ceritanya begini. Sekitar 1960-an, kumpulan arkeologi membuat penggalian yang menemui lebih daripada 12 rangka purba. Salah satu rangka didapati terawet kemas seperti mumia.

Pada masa itu, pengkaji seperti Manuel Farinha dos Santos berhipotesis yang rangka ini dimumiakan untuk kemudahan urusan pengebυmian. Barangkali individu tersebut meninggal dunia di tempat lain… dan perlu dibawa ke Lembah Sado atas sebab tertentu. Mungkin ada kena mengena dengan faktor agama.

Hari ini tisu badan pada rangka-rangka ini sudah repυt tinggal tulang sahaja (Ozdemir, 2022). Bukan lagi mumia. Jadi macam mana saintis moden kaji dan kenal pasti usia rangka?

Merungkai Fakta Daripada Gambar

Manuel Farinha dos Santos mengambil gambar untuk tujuan penyelidikan. Beliau sudah lama meninggal dunia. Dan baru-baru ini, semua gambar rangka ditemui dan menjadi panduan untuk saintis moden. Mereka membina balik tapak pengebυmian kerana tidak berpuas hati tengok Rangka Lembah Sado kelihatan seolah-olah lengan dan kakinya diikat seperti dalam gambar dibawah (Metcalfe, 2022).

Berdasarkan kajian tulang dan segala dapatan melalui gambar, saintis moden mengesahkan bahawa Rangka Lembah Sado berusia sekurang-kurangnya 8,000 tahun (Peyroteo-Stjerna, et al., 2022).

Jadi Rangka Lembah Sado adalah mumia buatan manusia paling tua, lebih daripada dua kali ganda untuk dibandingkan dengan firaun-firaun Mesir Purba. Penemuan ini menunjukkan yang mumiafikasi bukan khazanah mutlak milik Tamadun Mesir Purba.

Saintis sekarang akan mencuba nasib tengok dalam arkib sejauh mungkin untuk merungkaikan maklumat daripada persoalan-persoalan berbangkit. Menarik kalau fikir balik – rangka ini ditemui sekitar 1960-an. Selama 60 tahun, ia “menunggu” untuk disahkan sebagai mumia buatan manusia paling tua. Bayangkan benda apa lagi belum diketahui padahal sudah lama ditemui.

Apa yang betul-betul menarik perhatian saintis adalah teknik mumiafikasi yang digunakan manusia prasejarah. Terutamanya mengenai asal-usul proses yang serba rumit ini. Sebab selama ini, saintis hanya menemui mumia-mumia tertua tanpa sebarang petunjuk tentang proses ini.

RUJUKAN:

Metcalfe, T. (2022, Mac 14). World’s oldest mummy found in Portugal. Live Science.

Ozdemir, D. (2022, Mac 16). An 8,000-year-old mummy discovered in Portugal is the world’s oldest. Interesting Engineering.

Peyroteo-Stjerna, R., et al. (2022, Mac 3). Mummification in the Mesolithic: New Approaches to Old Photo Documentation Reveal Previously Unknown Mortuary Practices in the Sado Valley, Portugal. Cambridge University Press.

Weston, P., & Pettit, H. (2018, November 8). World’s oldest mummy is finally laid to rest: Native American tribe reburies 10,600-year-old (ditapiskan) after DNA tests prove he is one of their ancestors. Daily Mail.


Lebah Pun Pandai Matematik

Para penyelidik mendapati lebah dapat melakukan matematik asas – penemuan yang memperluas pemahaman kita tentang hubungan antara ukuran otak dan kekuatan otak.

Berdasarkan penemuan mereka, lebah madu dapat memahami konsep sifar, penyelidik Australia dan Perancis juga melakukan kajian sama ada lebah dapat melakukan operasi aritmetik seperti penambahan dan penolakan.

Untuk menyelesaikan masalah matematik memerlukan tahap kognisi yang canggih, yang melibatkan pengurusan mental yang kompleks mengenai nombor, peraturan jangka panjang dan memori kerja jangka pendek.

Penemuan mereka mendapati bahkan otak kecil lebah madu dapat memahami operasi matematik asas. Hal ini mempunyai implikasi dalam pengembangan Kecerdasan Buatan (Artificial Intelligence) di masa depan, terutama dalam meningkatkan pembelajaran pesat.

Selain itu, lebah juga menggunakan ingatan jangka pendek mereka untuk menyelesaikan masalah aritmetik kerana mereka belajar mengenali nilai tambah atau tolak sebagai konsep abstrak daripada diberi bantuan visual.

Terdapat banyak perdebatan mengenai sama ada haiwan tahu atau dapat mempelajari kemahiran nombor kompleks.

Banyak spesies dapat memahami perbezaan antara kuantiti dan menggunakannya untuk mencari makan, membuat keputusan dan menyelesaikan masalah. Tetapi kognisi berangka, seperti operasi tolak tambah dan aritmetik yang tepat memerlukan tahap pemprosesan yang lebih canggih.

Kajian terdahulu menunjukkan beberapa spesis beruk, burung, bayi dan juga labah-labah mampu melakukan operasi menambah dan menolak. Kajian ini telah menambah lebah ke dalam senarai itu.

Penemuan ini menunjukkan bahawa pemahaman kompleks tentang simbol matematik sebagai bahasa adalah sesuatu yang mungkin dapat dicapai oleh banyak otak, dan membantu menjelaskan berapa banyak budaya manusia yang secara bebas mengembangkan kemahiran pernomboran.

RUJUKAN:


Louis Pasteur: Bapa Vaksinasi Dunia

1. Sebelum saya mulakan artikel ini, suka saya ingatkan bahawa antara buku pertama yang dihadiahkan oleh ibu saya kepada saya ketika hari lahir saya yang ke-7 ialah sebuah buku tentang Louis Pasteur. Membesar dengan sejarah hidup beliau, membuatkan saya terpanggil untuk menukilkan tentang beliau. Sengaja saya memanggil beliau sebagai bapa vaksinasi walaupun hakikatnya, terdapat saintis lain yang telah menemui hakikat vaksinasi. Tetapi penemuan beliau dan sumbangan kepada bidang perubatan inilah yang saya kira melayakkan beliau untuk dinobatkan sebagai bapa vaksinasi.

2. Siapa sangka bahawa anak kepada Sarjan Mejar dalam Perang Napoleon yang dibesarkan di pekan kecil sekitar Perancis di Arbois, serta meminati seni ini bakal membesar menjadi seorang insan yang memberikan sumbangan yang sangat besar dalam bidang sains. Beliau dilahirkan pada 27 Disember 1822.

3. Mengembangkan kariernya di Universiti Strasbourg sebagai seorang ahli kimia. Antara kejayaan awal dalam karier Louis Pasteur ialah dia telah menemui bahawa molekul boleh wujud dalam bentuk imej pantulan cermin (membawa maksud kepada “left-handed” dan “right-handed”.)Dalam penemuan beliau ini, dia juga telah mendapatii bahawa molekul yang dihasilkan oleh makhluk hidup biasanya “lef-handed” Ini telah membawa kepada perkembangan penciptaan ubat-ubatan moden dan pemahaman kita pada dna. Penemuan hebat ini dicapai hanya ketika usia dia hanya 25 tahun!

4. Selama dua ribu tahun, manusia berpegang pada theori yang dibangkitkan oleh Aristotle tentang Spontaneous Generation. Theory yang dikatakan Aristotle ini mengatakan bahawa benda hidup terhasil daripada bahan organic yang sedang merepat. Sebagai contoh, lalat datang daripada habuk. Maggot pula datang daripada daging yang sedang mereput atau tikus muncul daripada jerami yang kotor, atau buaya muncul daripada kayu balak yang mereput di tepi sungai.

Namun, lahirnya Pasteur mengubah tanggapan ini. Beliau telah membuktikan melalui eksperimennya bahawa bahan-bahan organic yang sedang mereput bukannya hilang lalu bertukar menjadi makhluk-makhluk hidup sebaliknya mengatakan kerana kontaminasi oleh microbes yang membiak di udara. Teori Pasteur ini telah membawa kepada perkembangan antiseptics yang hari ini, telah digunakan pakai dalam kehidupan seharian kita seperti sabun Dettol yang kita pakai ketika mandi. Teori Pasteur ini dikenali kita pada hari ini sebagai Germ Theory.

5. Pada tahun 1859, industri wain Perancis mengalami masalah. Napoleon III telah datang kepada Louis untuk meminta bantuannya mencari jalan kepada masalah utama wain Perancis. Yalah, bayangkan airnya telah rosak ketika dalam proses penghantaran ke seluruh Eropah.

Pasteur yang telah menemui Germ Theory mengetahui bahawa masalah awal ini adalah proses kontaminasi. Tetapi untuk membunuh bakteria, ianya memerlukan air wain dipanaskan sehingga mendidih. Namun, air wain yang dipanaskan sehingga suhu setinggi itu pastinya akan membuatkan kualiti wain berkurangan. Namun, Pasteur tidak pernah menyerah kalah sehinggakan dia menjumpai cara untuk membunuh bakteria tanpa memanaskannya. Wain yang dipanaskan pada suhu takat 55 darjah celcius sudah cukup untuk membunuh bakteria dan proses ini dinamakan sebagai Pasteurisasi, sempena dengan nama beliau sendiri.

6. Pada tahun 1865, selepas menyelamatkan industri wain Perancis, maka sekali lagi dia diminta untuk menyelamatkan industri sutera Perancis pula yang dilanda krisis serangan penyakit ke atas setiap ulat sutera. Pada asalnya, Pasteur menyatakan protesnya bahawa dia tidak pernah menyentuh ulat sutera seumur hidupnya. Dalam masa yang sama, ini adalah peluang untuk dia mengkaji tentang peranan microbe dalam penyakit yang menyerang ulat sutera ini.

6 tahun tuan-tuan dan puan-puan yang diambil oleh Pasteur yang mengkaji tentang wabak ini dengan bantuan isterinya, yang bertanggungjawab membiakkan ulat sutera dalam eksperimennya. Puncanya ialah tragedi ini berlaku apabila microbe telah menyerang telur ulat sutera dan menghapuskan microbe di tempat penternakkan ulat sutera akan menghapuskan wabak ini.

7. Pada tahun 1879, Pasteur telah melakukan sebuah lagi penemuan hebat dalam sejarah hidupnya. Ketika dia sedang membuat kajian ke atas ayam yang dilandak wabak cholera. Ketika membuat kajian ke atas ayam ini, Pasteur telah menyuntik bakteria yang sedang lemah ke dalam badan seekor ayam. Namun, ayam yang disuntik oleh bakteri Cholera yang sedang melemah itu tidak jatuh sakit sebaliknya menjadi lali dengan bakteria tersebut. Daripada situ, Pasteur mendapati bakteria yang sedang lemah kalau disuntik dalam tubuh makhluk hidup, akan membuatkan tubuh membina daya ketahanan sendiri ke atas bakteria tersebut.

8. Pasteur kemudian menyasarkan penyakit baru Antraks sebagai sasaran baru kajiannya dan menghasilkan vaksin untuk penyakit ini. Pada ketika itu, penyakit Antraks sangat merbahaya kepada manusia dan mampu membunuh populasi haiwan ternakan. Melalui kajiannya, Pasteur berjaya mengimunisasikan sekurang-kurangnya 31 haiwan ternakan. Meski pendedahan terkemudiannya menyatakan bahawa dia bukanlah orang pertama yang menemui vaksin tersebut dan terdapat saintis lain yang lebih awal.

9. Nampaknya Pasteur memang tidak boleh duduk diam. Ternyata dia ialah musuh kepada wabak penyakit. Selepas menyelesaikan masalah Antraks dan juga Cholera, dia mencari musuh baru pula – penyakit anjing gila.. Dilemma Pasteur ketika itu ialah untuk menyelamatkan seorang budak lelaki bernama Joseph Meister yang digigit oleh haiwan yang membawa penyakit ini. Tetapi masalahnya Pasteur tidak pernah langsung menggunakan vaksin ke atas manusia. Apakah manusia mampu survive seperti mana haiwan-haiwan yang dijadikan bahan eksperimennya? Selepas berperang dengan dirinya, akhirnya Pasteur menyuntik juga vaksin anjing gila ke dalam tubuh budak lelaki itu. Ini ialah sebuah lagi penemuan hebat dalam dunia perubatan! Joseph selamat manakala eksperimen Pasteur itu menjadikan bahawa eksperimen vaksin pertama yang dijalankan ke atas manusia.

10. Penemuan demi penemuan yang dilakukan oleh Pasteur telah membawa kepada permintaan daripada orang awam. Tetapi untuk mencari penawar kepada penyakit lain, Pasteur harus melakukan kajian demi kajian. Namun masalah utamanya ialah dia perlukan bantuan. Dia tidak boleh membuat kajian itu seorang diri. Maka, sejarah menceritakan kepada kita pada tahun 1888, tertubuhlah Institut Pasteur.

11. Salah satu kejayaan terbesar Institut Pasteur ialah penemuan vaksin kepada penyakit Difteria yang menjadi pembunuh utama kanak-kanak pada ketika itu. Emile Roux dan Alexandre Yaksin ialah dua insan yang bertanggungjawab mengenal pasti bagaimana difteria berjangkit dan menyerang kanak-kanak. Ini telah menyelamatkan banyak nyawa kanak-kanak ketika itu. Namun sayangnya, hari ini penyakit ini telah menyerang Malaysia padahal 200 tahun yang lalu, pada tahun 1888, rawatan kepada penyakit ini telah dijumpai. Ini tak lain dan tak bukan kerana golongan anti-vaksin yang menolak vaksinasi. Hari ini, kerana vaksin yang dicipta oleh Institute Pasteur ini, sekurang-kurangnya 85 peratus kanak-kanak dari seluruh dunia telah lali dengan penyakit ini.

Insan yang telah banyak menyumbang kepada perkembangan ilmu perubatan dan sains dunia ini akhirnya menghembuskan nafasnya pada 1895 kerana penyakit strok yang menyerang tubuhnya semain teruk. Louis Pasteur terus dikenang sehingga hari ini sebagai hero negara Perancis. Jasadnya dikebumikan di Katedral Notre-Dame yang terkenal itu. Sesungguhnya, kualiti perubatan yang kita miliki hari ini tidak akan berjaya tanpa Louis Pasteur.


The Great Smog Of London: Apabila Seluruh London Diselubungi Asap

Sebelum era pandemik Covid-19, satu perkara yang menjadi rungutan orang ramai di Malaysia ialah isu jerebu. Tak sah kalau isu ini tak dibangkitkan disebabkan oleh aktiviti pemba.ka.ran terbuka sebagai cara membersihkan ladang-ladang oleh golongan tani negara jiran. Tetapi jerebu ini tidak seteruk jerebu teruk yang membelenggu London pada 1952.

Pada 5 Disember 1952, ia merupakan satu lagi hari biasa ditempuh warga London. Dengan musim sejuk melanda, maka lumrah bagi kediaman dan pejabat memanaskan diri dengan pemanas yang dikuasakan dengan arang batu. Menjelang tengah hari, kabus mula menyelubungi mercu tanda London seperti Big Ben dan Jambatan London.

Pada awalnya, ramai menganggap ia merupakan perkara biasa lebih-lebih lagi London terkenal dengan cuaca sejuk dan lembap. Tetapi warna kabus berubah menjadi perang kekuningan selepas bercampur dengan asap yang dilepaskan daripada kenderaan-kenderaan, kilang-kilang dan rumah-rumah. Situasi ini tidak dibantu dengan pengeluaran asap daripada bas-bas awam berkuasa diesel sebagai pengganti kepada sistem tram elektrik.

Mulanya, ia dipandang sepi oleh orang ramai yang sibuk dengan urusan seharian mereka. Namun begitu, kabus ini menjadi mimpi ngeri kesihatan kepada seluruh penduduk London.

Situasi bertambah buruk apabila keadaan cuaca menyaksikan udara sejuk terus mendap di peringkat permukaan sekaligus menghalang asap-asap arang batu dari naik ke udara. Ketiadaan tiupan angin untuk meleraikan kabus bera.cu.n ini membuatkan para penduduk merasakan seolah-olah terhalang mendapatkan oksigen.

Disebabkan keadaan kabus yang tebal, sesetengah penduduk di sesetengah kawasan tidak dapat melihat kaki mereka semasa berjalan. Selama lima hari, jerebu teruk atau The Great Smog of London melumpuhkan sistem pengangkutan London kecuali sistem keretapi bawah tanah mereka.

Akibat jarak penglihatan yang terhad, pengangkutan udara dan air terpaksa dihentikan buat sementara waktu. Pada waktu tengah hari, pemandu-pemandu membuka lampu dan membuka tingkap untuk melihat jalan di hadapan tetapi ia langsung tidak membantu. Ini mengakibatkan sesetengah daripada mereka beralih kepada alternatif seperti basikal dan keretapi bawah tanah.

Bagi konduktor bas pula, mereka terpaksa menyalakan lampu dan bertindak sebagai penunjuk arah bagi membantu bas melalui jalan-jalan bandar. Bagi pejalan kaki, mereka terpaksa meraba sekitar kawasan-kawasan kejiranan mereka dan cuba mengelak daripada terpijak cecair hitam licin yang melapisi kawasan pejalan kaki. Sebaik mereka pulang ke rumah, wajah dan hidung penduduk London kehitaman seperti pelombong arang batu yang baru selesai bekerja.

Keadaan jerebu yang teruk mendorong pihak berkuasa mengarahkan kanak-kanak tidak dihantar ke sekolah kerana bimbang mereka tersesat dalam jerebu. Aktiviti je.na.yah seperti ragut dan rom.pa.kan semakin meningkat berikutan penje.na.yah boleh saja menghilangkan diri dalam jerebu selepas selesai melakukannya.

Peminat-peminat bola sepak mengeluh hampa apabila perlawanan-perlawanan pada setiap hujung minggu dibatalkan. Tetapi acara lari rentas desa tahunan membabitkan Universiti Oxford dan Universiti Cambridge tetap diteruskan di mana para pelari dibantu oleh petugas-petugas bagi memastikan mereka berlari mengikut laluan yang ditetapkan.

The Great Smog bukan setakat memberi kesan buruk kepada manusia. Haiwan juga tidak terkecuali menderita akibat jerebu berkenaan. Burung-burung tersesat dalam jerebu sehingga berlan.gg.ar dengan bangunan. Penternak-penternak binatang terpaksa kain guni dengan wiski sebagai topeng muka sementara untuk haiwan-haiwan ternakan seperti lembu dan kambing.

Akhirnya, pada 9 Disember 1952, jerebu yang menyelubungi bandaraya London akhirnya hilang selepas tiupan angin dari sebelah barat menolaknya keluar ke Laut Utara. Pada awalnya, statistik kes menunjukkan lebih 4,000 orang penduduk terbu.n.uh termasuk kanak-kanak, warga emas dan individu yang berdepan masalah pernafasan.

Penduduk hanya sedar ini merupakan satu masalah besar selepas mendapati rumah-rumah pengebumian berdepan kekurangan keranda dan kedai-kedai bunga berdepan kekurangan jambakan bunga. Kema.ti.an pesakit akibat bronkitis dan pneumonia bertambah sebanyak tujuh kali ganda semasa tempoh The Great Smog. Di East End saja, angka kema.ti.an penduduk saja bertambah sebanyak sembilan kali ganda.

Dengan melihat semua faktor ini, tidak salah untuk menyimpulkan bilangan kema.ti.an akibat jerebu ini sebenarnya jauh lebih banyak daripada apa yang disangka. Ramai pakar kesihatan percaya dengan mengambil kira semua faktor dan kesan yang ditanggung sehingga musim panas 1953, bilangan kema.ti.an sebenarnya berlegar antara 8,000 hingga 12,000 kes.

Pada awalnya, Downing Street yang ketika itu diterajui Sir Winston Churchill tidak mengambil sebarang tindakan kerana menganggap ini merupakan satu perkara biasa. Tetapi selepas satu inkuiri dilancarkan di Parlimen, inkuiri mendedahkan ia satu krisis kesihatan yang serius dan memerlukan tindakan segera.

Ini mendorong Parlimen meluluskan Akta Udara Bersih 1956. Menerusi akta ini, pembakaran arang batu di kawasan bandar dihadkan dan pihak berkuasa diarahkan mewujudkan zon-zon bebas asap. Pemilik-pemilik kediaman diberi geran untuk menukar sistem pemanas arang batu mereka kepada sistem pemanas alternatif berasaskan sama ada minyak, gas atau elektrik.

Begitupun, penukaran sistem pemanas ini mengambil masa bertahun-tahun untuk dimuktamadkan. Dan ini membawa kepada satu lagi jerebu yang berlaku pada tahun 1962. Walaupun ia tidak seteruk The Great Smog, ia masih meragut 750 nyawa penduduk.

Nota kaki

Downing Street – Pejabat Perdana Menteri Great Britain

East End – satu kawasan di timur London yang terletak di utara Sungai Thames

RUJUKAN:

Klein, Christopher. (2018). The Great Smog of 1952. History.

Sumber gambar: Fox Photos/Hulton Archive/Getty Images


Sejarah Pilihanraya Dari Sudut Pandangan Hak Asasi Manusia

Alang-alang negara bakal menempuh pilihan raya umum pada tahun 2018 ini, jom sama-sama kita kenang kembali sedikit sejarah ringkas berkenaan pilihan raya ini dalam konteks hak asasi manusia. Konsep pilihan raya merupakan salah satu ciri-ciri hak asasi manusia yang dipersetujui oleh pemimpin dunia yang menyertai Pertubuhan Bangsa-bangsa Bersatu (PBB) melalui Deklarasi Hak Asasi Manusia Antarabangsa atau Universal Declaration of Human Rights (UDHR). Di dalam UDHR ini, artikel 2 dan artikel 21 menyatakan hal berikut:

(2) Everyone has the right of equal access to public service in his country.

(3) The will of the people shall be the basis of the authority of government; this will shall be expressed in periodic and genuine elections which shall be by universal and equal suffrage and shall be held by secret vote or by equivalent free voting procedures.

Pilihan raya banyak dikaitkan dengan demokrasi mengikut konteks hak asasi manusia. Ketika dunia menjadi saksi kepada pelbagai bentuk pemerintahan dunia seperti oligarki, autokrasi, partikrasi, meritokrasi, monarki dan lain-lain lagi, demokrasi wujud sebagai ‘satu bentuk sistem politik yang memberi peluang kepada semua ahli di sesebuah organisasi (kalau negara, ahli adalah rakyat) untuk memilih pemimpin dan membuat keputusan untuk kebaikan organisasi’. Kamus Dewan Edisi Keempat terbitan Dewan Bahasa dan Pustaka memberi tafsiran ‘demokrasi’ sebagai; ‘pemerintahan oleh rakyat atau wakil yang dipilih dalam pilihan raya’. Sistem demokrasi ini diguna pakai oleh majoriti negara dari seluruh dunia dalam memilih pemimpin setempat dan ketua negara.

Berbeza dengan sejarah penulisan Deklarasi Hak Asasi Manusia pertama di dunia yang dikaitkan dengan Magna Carta dan juga Cyrus the Great, akan tetapi sehingga kini tidak ditemui bukti kukuh yang meletakkan permulaan sejarah pengamalan demokrasi ini dengan mana-mana tempat atau negara. Namun oleh kerana demokrasi ini dikatakan bermula dalam tamadun Barat, maka sejarah asal demokrasi dikaitkan dengan tamadun Greek Purba yang dianggap pengasas kepada tamadun Barat bermula abad ke 5 hingga 6 B.C. Namun ada beberapa sejarawan yang mengkaji sejarah Greek Purba menolak pengamalan demokrasi secara mutlak kerana di Athens dan Sparta ketika itu sistem masyarakat menafikan dua syarat utama demokrasi: Pertama, iaitu rakyat yang bebas dan kuat untuk membuat pemilihan. Kedua,  keadaan ekonomi yang kukuh untuk memboleh rakyat terlibat dalam aktiviti pemilihan. Kedua-dua ini tidak wujud kerana sistem Greek mengangkat golongan cendekiawan, filasuf dan askar sahaja dalam pemerintahan dan pengamalan sistem hamba yang menafikan kebebasan rakyat.

Thorkild Jacobsen, seorang sejarawan daripada Denmark yang pakar dalam kajian sejarah Assyriology dan kesusasteraan Sumeria memberikan pandangan beliau bahawa demokrasi bermula pada zaman tamadun Mesopotamia sekitar abad ke 26 B.C . Beliau memberi contoh pemerintah seperti Raja Gilgamesh tidak mempunyai kuasa autokratik mutlak sebagaimana raja lain, akan tetapi struktur kuasa politik di Mesopotamia ketika itu juga dimiliki oleh ahli-ahli khas yang mesti dirujuk untuk sesuatu isu melibatkan negara. Namun teori beliau ini ditolak oleh ramai sejarawan lain kerana tiada bukti kukuh. Selain itu ada juga yang mengaitkan sejarah demokrasi seawal abad ke 3 B.C di India, di mana rajas dan beberapa ahli negara akan berkumpul berbincang isu-isu penting dalam berkenaan negara. Pada sesuatu ketika, orang awam juga dijemput untuk menyertai dan memberi pandangan dalam perhimpunan tersebut.

Pilihan raya pertama di dunia dikatakan bermula di era Roman. Terdapat penemuan syiling lama zaman Roman yang mempunyai imej seorang sedang memasukkan undi di dalam kotak atau bekas. Terdapat juga pilihan raya pemilihan Maharaja Empayar Roman yang digelar The election of a Holy Roman Emperor yang dipilih melalui undian putera raja setiap daerah di bawah naungan Empayar Roman ketika itu. Selain itu, di India sewaktu zaman Vedik juga terdapat kisah pilihan raya. Pilihan raya di India zaman Vedik ini dibuat untuk memilih rajas (pemimpin atau raja) yang dilakukan oleh gana (kumpulan etnik masyarakat). Dalam sejarah tamadun Islam, sistem pilihan raya juga dapat dilihat sewaktu pemilihan khalifah selepas kewafatan Rasulullah SAW, apabila para sahabat membuat pilihan raya untuk memilih Abu Bakar dan Uthman sebagai khalifah pertama dan ketiga.

Jika dibuka lembaran sejarah dunia, akan terlihat banyak lagi kisah-kisah menarik berkenaan pilihan raya yang mengangkat prinsip hak asasi manusia. Pilihan raya memberi mandat kepada rakyat untuk memilih pemimpin yang boleh memelihara hak, menjaga dan menaikkan taraf hidup kepada yang lebih baik. Manakala kepada pemimpin, pilihan raya boleh dilihat sebagai ujian dan komitmen yang bakal anda tunjukkan bagi membuktikan kelayakan anda menjadi pemimpin kepada rakyat. Seharusnya pilihan raya tidak dicemari dengan pelbagai unsur negatif dan bersifat individualistik, hanya untuk meraih matlmat individu sahaja dengan mengabaikan hak sebenar sebagai pemimpin yang dipilih. Seharusnya masyarakat Malaysia boleh menunjukkan sikap berpolitik yang matang dan professional dalam pilihan raya.

RUJUKAN & CADANGAN BACAAN TAMBAHAN


Rekod Terawal Meteor Memb*nuh Manusia

Peluang untuk anda terkena dan m4ti akibat hentaman meteorit amat rendah iaitu satu daripada 250,000 kemungkinan. Walaupun banyak cerita sepanjang lipatan sejarah kisah manusia terkena batu dari angkasa lepas ini, ramai pengkaji dan sejarawan menggelar peristiwa-peristiwa sebegini sebagai satu pembohongan.

Bagaimanapun, siapa sangka satu rekod dari era Turki Uthmaniyyah mendedahkan kisah beberapa individu yang menemui ajal atau cedera akibat peristiwa ini. Peristiwa hujan meteor ini dikatakan berlaku pada era Sultan Abdul Hamid II iaitu pada 22 Ogos 1888.

Berdasarkan satu laporan yang dihantar kepada baginda, sebuah perkampungan di Sulaymaniyah, Iraq menyaksikan bola api muncul di langit sebelum meteor menghujani perkampungan berkenaan. Peristiwa itu berlaku pada jam 8.30 malam.

Laporan tersebut turut mendedahkan seorang lelaki m4ti selepas terkena hujan meteor manakala seorang lagi individu lumpuh. Pasukan penyelidik yang diketuai Ozan Unsalan itu menambah selepas menyelidik rekod berkenaan, maka ini jelas membuktikan perkara tersebut bukan satu pembohongan dan bukti pertama kejadian meteor boleh membvnvh manusia.

Jika kertas penyelidikan ini disahkan, kejadian di Sulaymaniyah pada 22 Ogos 1888 bakal diklasifikasikan sebagai insiden meteor mengenai manusia yang paling awal direkodkan dalam sejarah. Sebelum itu, dakwaan insiden meteor terawal yang direkodkan dipegang oleh insiden meteor ke atas Ann Elizabeth Fowler Hodges di Alabama, Amerika Syarikat pada November 1954.

Ann Elizabeth mendakwa semasa meteor mengenai dirinya, dia sedang tidur di atas sofa di rumah ladangnya. Akibat peristiwa itu, dia mengalami lebam pada bahagian kaki selepas meteor itu mengenai set radio sebelum mengenai kakinya.

Bukan sekali komuniti saintifik menolak kewujudan insiden sebegini. Misalnya pada tahun lepas, NASA menolak dakwaaan seorang pemandu bas mati akibat dihentam meteor di selatan India dan menyifatkan punca kem4tian berpunca daripada letupan yang berlaku di darat.

RUJUKAN:

Bolton, Doug. (2020). First credible evidence emerges of person being killed by meteor. The Independent. https://www.independent.co.uk/news/science/meteor-man-death-first-person-killed-iraq-turkey-ottoman-empire-a9484231.html